text:
La ploie e bat sul veri de machine. Il papi al svolte a çampe e mi lasse che o ledi a scuele di bessôl. La scuele si le viôt e je alì insom. Une stradele in bande e mene a une cjase inderoc o pûr mi dîs che o soi rivât.
Cheste matine no vuei lâ a scuele che o ai un compit, cussì o jentri in cheste cjase che e sarà la mê cove di cheste matine vueide. O vuei jentrâ par svuincâ la scuele. La machine di me pari e scomparìs te crosade e jo o côr dentri par no fâmi viodi, la puarte e je sierade ma si vierç cence la clâf.
La jentrade e je biel che vueide. Al è un breâr che al criche sot dai pîts. E je verementri grande. O viôt che in cusine un barcon al à il veri rot come se cualchidun al vedi tirât un clap. Dal di fûr e jentre un aiarin crût, une ploie glaçade. Alc al lampe in chê scure stanzie ma nome par un marilamp. Un lamp maledet. A son doi voi celescj come chei di un cîl seren. Spaventât o scjampi e mi cjati di sore des scjalis.
Un curidôr lunc, o voi indenant a palpe cui braçs slungjâts indenant. O voi cuintri alc, no sai ce. Mi fermi pe pôre. O sint alc a tocjâmi. O zuri, no mi soi mot nancje di un tic. Un vêl lizêr di sede mi tapone il cjâf prin che mi inacuarzedi di ce e cemût. Cu la man che mi trime o cîr di gjavâmal e mi inacuarç che spine che pene e forope il scûr. Sul paviment si slargje une magle licuide rosse, e samee sanc. Denant di me dal scûr e salte fûr une femine. E je biele. Cui cjavei bionts e luncs e un mantel fin par tiere viert denant e discolce. E à un cjapiel di infermiere, lis cjalcis e lis mudandinis neris, gjachete blancje vierte sul pet plen. E un curtìs in man. Une siringje in chê altre. Mi rît simpri plui fuart, simpri cun plui scjas, cuntune ghigne orende. E ven de mê bande e jo no rivi a movimi. Chei soi voi ros mi tegnin inclaudât.
Mi dîs alc che no capìs, chel sunsûr mi travane la orele e mi insgrisule dut il cuarp. La sô vôs mi sune di clop tal cjâf, un lament. O sint dai pas, al sta rivant cualchidun altri, un grum di int mi cjale, a son tor ator in cercli che cjalin la infermiere tant che e alce il curtisson e la siringje e jo o soi inzenoglât alì, agnel dal sacrifici. A àn intor une mascare e un mantel neris e a ridin di gust. Mi clamin, mi disin brâf chest furlan, mi incitin a gjoldi dal moment, mi invidin a jessi part dal zûc. O vierç i voi, a son doi voi celescj come chei di un cîl seren, o soi distirât tal gno liet, mê mari mi clame: «Stiefin, jevistu?»
Un curtisson e une siringje a son poiâts sul comodin. Sul cjâf sui mei cjavei o sint un vêl lizêr di sede. «O ai di jessi fûr di ca!», mi dîs. Il cûr mi bat cence remission. O provi a cori e il cricà dal len mi spavente parcè che no sint se cualchidun mi ven daûr. Il curidôr nol finìs mai. O cjali indaûr e nol è nuie. Miôr a son chei doi voi celescj. A scumparissin e ju torni a viodi di un ros impiât. O vuei sberlà ma no rivi. Lis gjambis mi clopin e o voi a trastolons. Chei voi si svissinin e si fermin tacâts parsore di me.
Chê lûs rosse e sclarìs pene il scûr.
di Stefano Gasti
Conte n. 132


c: text/html

text:
Cheste storie me contave simpri gno pari, e mi plaseve una vore. No sai dulà che le à sintude, e jo le ai sintude dopo ancje intun disc, ven a stâi che no se veve inventade lui. Us al à conti in struc, ancje se no soi cussì brâf.
Al jere un om che al veve un fi e al jere restât vedul e al è sposât cuntune altre femine. Cheste femine e jere triste e e veve invidie dal fiastri. L’om al jere simpri a vore e intant jê e pestave il fiastri e no i dave di mangjâ…
Une sere al ven cjase il pari di vore e nol cjate so fi.
“Là isal lât?” al dîs l’om a la femine.
“Mah? Al è lât fûr no sai dulà…”
Bon. E passe cualchi zornade, che e jere une famee che a mangjave mâl, di miserie, l’om al cjate une biele pagjelade di cjar.
“Femine, finalmentri che si mangje un pocje di cjar, che si mangje ben…”
No sai ce che e à inventât sù jê… “Me à dade un siôr…”
E jù mangje ogni dì cheste cjar; alore dopo un pôc al sint une vôs di lontan, il pari biel che al mangjave.
“Madrigne crigne crigne tu mi âs fat cuei te farsorigne e mio pari cussì bon che mi mangje cul piron.”
“Cui isal che al dîs chês robis?” al fâs a la femine.
“Eh a son i gjats là che a vain…”
E lui al à vût dai dubis parcè che, biel che al mastiave, al sintive chê robe li, no?
A un ciert moment al è lât ta chê stanzie là di là e al à viodût i tocs di vues e al à capît che al veve mangjât il fi!
E dopo lui si è rabiât e al à cjapât la femine e cu la pale o cu le forcje le à copade.
Finide la storie. Jo le sai fin alì.
E forsit e je ancje finide, ancje se cuant che me contave o pensavi simpri che no podeve finî cussì, copâ la matrigne nol podeve bastâ a fâ tornâ lis robis a puest, par che il fi al restave muart e mangjât.
Ancje cumò no mi somee une conte juste, e pûr, mi visi, e jere la conte che mi plaseve di plui.
di Milio dai Cjans

robotstxt: allowed

filter: keep


text:
domenica 15 dicembre 2013
Il strisson par Udinese - Torin
E vuê si torne al Friuli a viodi l'Udin, sì!
E al è un biel pôc che no si zuie, tal fratimp al è rivât il frêt.
E al è un biel pôc che no si cjate il Torin cun plui ponts di nô.
E al è vignût soreli e la fumate, proviodude, e je lade vie.
E ancje se dopo al vignarà frêt, e somee propit une biele partide par viodi zuiâ ben a balon.
La ultime, cu la fiorentine, e je stade une siore partide, e ancje chê cu la juve e je stade une vore, ma une vore biele.
Cul Napoli no sai, no le ai viodude, ma mi pâr che i nestris a sedin tornâts in sest.
E vuê o speri intun tocunt di partide di Maicosuel, intun gol di Totò e parcè di nô, che magari al rivi a zuiâ cualchidun gnûf che o vin metût in naftaline, Zielinski o Merkel, par dî un doi, ancje se o ai pôre che ju viodarìn une vore pôc, al Friuli, chescj doi.
Par il cartel o vevi fat dome il disen, ma al jere vueit.
E alore mi soi visât di cuant che di piçui si diseve "acatoro" cuant che si zuiave di corida, cuntune piece rosse e doi dêts tal puest dai cuars. E soi lât a viodi ce che al voleve dî.
"Acà", ven a stâi "qua" par spagnûl.
Ma par furlan si dîs plui o mancul compagn, e alore, mi soi dit: A ca, Toro, al è Udin!
Scrit di gelo stellato a lis 10:17 Etichetis: cartei da l'Udinese
Iscriviti a: Commenti sul post (Atom)


text:
Joibe 22 | Març 2018 | 941 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 1973 | 1972 | antecedentis |
In memorie di pre Domeni Zannier
6 di Mai 2017
Vuê ai 6 di Mai, aniversari dal Taramot dal 1976, in ocasion de cunvigne di Maian, dedicade a pre Meni Zannier e inmaneade de Societât Filologjiche Furlane dentri de Setemane de Culture Furlane, ancje la nestre associazion e je stade invidade a puartâ un ricuart.
Chi o publichìn l'intervent dal nestri segretari Christian Romanini:
Al è cun grant plasê e onôr, ma ancje cun emozion particolâr, che vuê mi cjati chi cun voaltris a ricuardâ pre Meni Zannier.
A non di Glesie Furlane, dal nestri president bons. Roberto Bertossi e gno personâl us puarti il salût e l'agrât par vênus invidâts a intervignî e par vê sielte cheste date par cheste cunvigne: “Rivade la sere al polse il Friûl, te vite si spere un cîl cence nûl. Ma a colp une scosse e fâs tremâ il mont: la tiere e je rosse cul cîl si confont...” al scriveve intune maraveose poesie pre Meni cualchi setemane dopo di chel 6 di Mai dal 1976.
La nestre, par cui che nol sa, e je une associazion di cristians e furlans che a cirin di lâ a fonts des lôr lidrîs culturâls e religjosis, par podê conciliâ in maniere armoniche la proprie fede cu la proprie identitât culturâl. Vuê si fevelarès di "inculturazion de fede" o di "vanzelizazion de culture".
Un troi segnât tai agns Setante su la sperance che al veve regalât il Concili Vatican II, cuant che ancje la glesie romane, iluminade di chel sant om che al jere pape Zuan XXIII, e veve viert a dutis lis lenghis dal mont par che a puartassin la peraule dal Signôr a ducj i popui te lôr marilenghe. Stant che o sin dongje des Pentecostis, al è just ricuardâsi di chest: magari cussì no, in Friûl chest messaç di sperance al jere stât in part tradît parcè che, lassant il latin, la jerarchie de glesie e veve pensât che la lenghe dal popul di doprâ e veve di jessi il talian, cuant che invezit la plui part de int e fevelave tai nestris paîs par furlan. No vin di dismenteâsi che ancje tal 'seminari di chei agns al jere improibît fevelâ par furlan, e chest al procurave, il plui des voltis, un slontament dal cleric, predi di doman, dal so popul, de sô lenghe e de sô culture, calcolant chest patrimoni come une robe di butâ vie.
Par fortune, a son stâts predis che invezit a àn viodude la impuartance dal nestri patrimoni storic, culturâl, origjinâl musicâl e linguistic. E pre Meni Zannier al è stât un di chescj, ancje se il so percors culturâl personâl nol è stât dentri di Glesie Furlane, ma plui individuâl.
O disarai di plui: pre Meni, mancjât ai 11 di Zenâr dal 2017, dopo passe 60 agns di messe, al veve capît il valôr dai nestris tesaurs dîs agns prime dal Concili Vatican II, viert tal 1962 e sierât tal 1965. Di fat, e dopo di me i relatôrs di vuê nus spiegaran miôr, la Scuele Libare Furlane e je stade inviade di pre Meni za dal 1952.
No vuei jentrâ tai detais sientifics de poetiche di pre Meni e de sô produzion leterarie, ma mi limiti a marcâ trê robis.
La prime e je che pre Meni, e o sotlinei il PRE, al è autorevul rapresentant di chei predis che par agnorums a son stâts i unics “inteletuâi organics” te societât dal Friûl. Ce vuelial dî? Tai nestris paîs la int, che fin a cualchi an indaûr no podeve studiâ, e veve tal predi un riferiment no dome religjôs, ma ancje culturâl. Pre Meni al à interpretât cun dedizion, costance e coerence cheste funzion.
La seconde robe che o vuei dîus e partìs propit de coerence: o savìn che lis lenghis a son vivis e a cambiin tal timp. Lui al à scomençât il so percors di leterât par furlan in agns no facii pe lenghe furlane. Tai agns o sin passâts di une lenghe dal popul, ma improibide, a une lenghe ricognossude ancje des istituzions, prime de Regjon cu la Leç Regjonâl dal 1996 e dopo ancje dal Stât cu la Leç votade dal Parlament tal 1999. Par cheste cressite che e à puartade la nestre lenghe a jessi tutelade, a son rivadis ancje normis e regulis gnovis, che però pre Meni al criticave. Cheste posizion critiche si pues no condividile, come che personalmentri o pensi, ma le rispieti par rispiet dal lavôr e dal percors che pre Meni al à puartât indevant par dute le vite e che al à metût simpri a disposizion de int e dal Friûl. Mi auguri che cumò che nol è plui cun noaltris la sô produzion leterarie no coli in dismintie e che si cjati la maniere par rindi onôr a chest grant inteletuâl.
La tierce robe che o vuei dî e je propit leade ae valorizazion di chest om, predi e leterât. No comenti il fat che a son stadis lis universitât di Innsbruck e Salisburc a candidâlu dôs voltis pal premi Nobel tai agns Otante, candidature rivade de Austrie e no de Italie. Mi limiti a ricuardâ un fat plui resint: cuant che o ai let de propueste di intitulâ a pre Meni la biblioteche comunâl di Maian mi à cjapât une emozion fuartonone. E le ai condividude a colp, propit pes motivazions che si diseve prime. Un inteletuâl che al à regalât al Friûl tant, al è just che al sedi ricuardât cu la intitulazion di un puest dulà che vuê il savê nol è dome lassât tes scansiis dai libris: vuê la biblioteche, massime intun paîs come che a son i nestris, e je deventade il lûc dal studi, ma ancje dal cjatâsi, dal confrontâsi, dal fâ comunitât. Insome, un lûc vîf e no podìn no complimentâsi par cheste sielte.
O sieri cuntun ricuart personâl stant che jessint cressût a Maian ancje jo o ai vude la fortune di cognossi di persone pre Meni. La nestre cognossince e je nassude midiant de Pro Majano che e publiche la riviste Majano Nuova e e je lade indevant cul timp ancje cuant che dopo o soi jentrât in Aministrazion comunâl. La ultime volte che si sin viodûts al è stât in ocasion de ultime edizion dal Premi Merit Furlan. Lui al jere president de Jurie e dal 2016 chest Premi al è stât assegnât al nestri za president pre Roman Michelot.
Ma di là di chescj moments uficiâi dulà che pre Meni al jere simpri a disposizion par un confront mai banâl, lu ricuardi par un consei che mi à dât. Cuant che dal 2006 o ai scomençât la mê ativitât di gjornalist, o soi stât contatât di pre Antoni Beline, altri grant inteletuâl furlan che chest an a son dîs agns che al è mancjât. Mi proponeve di cjatâsi par scomençâ a scrivi su La Patrie dal Friûl. La clamade di pre Antoni mi veve metût sogjezion e o ai domandât proprit a pre Meni un consei. Cence nissun dubi mi à conseât di cjapâ cheste strade che mi puartât a cognossi ancje il grup di Glesie Furlane, une esperience che mi à fat cressi une vore come cristian e come furlan. Par chest e tant altri, come che al varès di fâ dut il Friûl, o dîs GRAZIE PRE MENI.


text:
Liscjace: i Musis
Home Trois Troi Furlan Setime tape Liscjace Foto 1
Rifugio A.N.A. - Prato di Resia
Località attraversate
Dilunc di une creste che si manten tor dai 1800 m, trê a son lis crestis che a caraterizin la cjadene dai Musis: il Mont Cjadin (1818 m), la Cime Musis (1878 m) e il Mont Zaiavor (1816 m).
Lis cimis a dominin la Val di Resie e di là sù la visuâl e spazie a 360 grâts su lis Alps Juliis, lis Alps Cjargnelis, lis Dolomitis Orientâls, la basse planure furlane.
Steme comunâl
di Resie
Rifugio A.N.A. - Prato di Resia
Località attraversate
Steme comunâl
di Resie


text:
domenica 24 maggio 2015
Eurocontest
Zorç no sta a fâ il mataran! Cjale che se ancje tu i disis stupide la Cannuli no ti rispuint! Al è dome un REX B/N chel li… migo il telescherm intercomunicant di Orwell in 1984!
Usgnot e je une biele serade parcè che i vecjos a son lâts a durmî e jo e gno cusin o podìn viodi bessôi la tele. Tal fogolâr si sint ancjemò l’odôr de polente e la tv e je une novitât di pôcs mês.
Mi plâs vignî a Selvucis te cjase coloniche dai miei parincj ma vuê jo e Zorç o vin scugnût scjampâ vie di Lino barbîr che, cuant che al rive ca cul so motorinat, al ûl taiâ i cjavei a ducj… a scugjele! Posisa! Par chel o sin scjampâts sul toblât.
Bon. Alore usgnot al è il Festival de Cjançon Europeane edizion 1974 e o sin devant dal scherm.
Pe Italie e je la “Mezzochilo”, come che le clame simpri lui, Lino barbîr… Mezzochilo=cinque etti.
Nô o tignìn pe cjantante de massele cuadrade che però no a fat i conts cu la modernitât! Un gnûf aiar al sofle di setentrion. A son i svedês ABBA che a fasin la part dal leon cu la lôr WATERLOO, la storie di une fantate vinte in amôr come Napoleon apont a Waterloo…
Ce bielis che a son lis cjantantis Agnetha e Annifrid… plui tart a vignaran definidis i cûi plui biei dal mont!
Al è biel sintî cjantâ in variis lenghis ancje se no si capìs nie ma dutcâs nô o sin patrioti e o tignìn pe Mezzochilo, insome… o cjapìn l’Eurofestival come une competizion sportive e cussì, cuant che lis votazions a rivin insom, o sin une vore rabiâts. Prins i ABBA cul lôr pop/rock e seconde la Cinquetti…
2015
Ustiment… mi soi indurmidît devant de television cjalant propit l’Eurofestival… o ai vût un insium che mi sameave cussì vêr e o soi… tornât indaûr intal timp a la primevere dal 1974.
Il mont al è cambiât une vore tra votos cui telefonins e republichis de ex Jugoslavie e de ex URSS che a partecipin a la gare e ducj a cjantâ par inglês e dopo… adiudiudiudiudiudiu… ce ti viodio? Une femine cu la barbe?
di Checo Tam
Etichetis: Checo Tam, Contis, Famei, Gjenar ironic, Gjenar sociâl
sabato 16 maggio 2015
Partît e balon
L’alenadôr nol saveve ce fâ. Ricuperâ Gadocha infortunât o meti Bula? Inserî il fluidificant Kmiecik o lassâ Kapka? E Ostafinski? Ma cemût? Meti lui e no Gorgon? E Lato? Cemût si podevial lassâ in bancjine Lato par meti Chojnackl? Al jere un suicidi calcistic! Epûr al scugnive ubidî a lis diretivis di partît. Al veve di meti ce che i leve ben a lôr.
“Se tu i tegnis a la bancjine tu âs di fâ ce che ti dîs jo” i diseve il President de Federazion. “E je une partide impuartante chê cu la Italie… no podìn permetisi di pierdi… o vin di cualificâsi pai Europeans…”
E cussì l’alenadôr Casimiro Gorski al jere dismontât de sô 124 Polski FIAT ta chê frede matine di Unvier par fâ la ramanzine ai siei prime dal grant incuintri…
“No vês di vê pôre… ju vin za batûts une volte, propit ai mondiâi di Gjermanie, dulà che o sin rivâts prime dal Brasîl… visaitsi che o vês intor la maie cu la blancje acuile di Polonie e il ros dal sanc dai nestris muarts… visaitsi di Jan Sobiesky…”
Ma intant che al cjacarave si inacuarzeve za di vê pierdût, cun chê scuadre. Lato, cu la maie numar 15 sui zenoi, lu cjalave cuntun cidinôr che al jere une domande, e Chojnackl, fi di un dal partît, - e no dome lui - a vevin tai voi za i gôi cjapâts. Tal miêç dal campo i talians a varessin fat ce che a volevin, inutil sperâ.
Casimiro al porconâ, ma cence nominâ il partît. No i deve fastidi scugnî fâ ce che a volevin lôr. No. Ce che i devi plui fastidi nol jere il comunism, ma il fat che chel comunism, di balon, no 'nt capive un boro!
di Milio dai cjans
Publicât di gelo stellato a lis 00:18:00 12 coments
Etichetis: Contis, Gjenar ironic, Gjenar storic, Milio dai cjans
mercoledì 13 maggio 2015
Il prin amôr
Cristoful al leve dutis lis buinoris tal parc, si sentave simpri sot de frescje ombrene di un vieri carobolâr. Daspò pensionât, si lu viodeve plui cuiet e disfrutant a timp plen di cheste gnove tape, di fat si dedicave di plui al plasê de leture. A cjase sô, i libris a ocupavin variis scansiis e ogni matine si puartave un cun lui. La trancuilitât dal boscut i permeteve di tornâ a rimetisi dentri di une storie, dantji la pussibilitât di scjampâ des sfidis che al proponeve il cuotidian. Une dì al montà sore une cjadree par ritirâ un volum de scansie adalt. In chel moment un pacut i colâ ai siei pîts, lu alçà… I ricuarts si folcjarin inte sô ment…
… - Lene… -, - Cris… - A jerin Madalene e Cristoful. In chest mût e cence pôre, i doi zovins si clamavin cui diminutîfs, intant che fasevin l’ultin toc di strade, prin di rivâ ae scuele elementâr dal paîs. Par moments si tignivin par man, di bot e come che e fos une cjarece, lui i deve une tiradute aes lungjis strecis, disarmantji il nastri blanc che al formave un laç, ancjetant lizere e sutîl e jere la stice di jê, tal mintri e tornave a fâsi il floc. E cjapâts des mans a rivavin ae scuele tal moment de tierce e ultime scampanelade, daspò si sieravin lis puartis di acès.
La vuere e jere finide. A stavin gustant cuant che i paris di Cristoful a tirarin fûr il teme de emigrazion, a saressin lâts in Argjentine, come simpri i plui grancj a decidevin. Cristoful al pensâ a Madalene, al volè fevelâ di ce che al sintive par jê, ma la mari cjapant la peraule e disè: - tu viodarâs, tu viodarâs robis gnovis, tu varàs gnûfs amîs, o viazarin cu la nâf! -. Pai paris, la cuistion si concludeve li. Pal frut in cambi no. La sô muse e cjapà une espression di abandon, al sintive che saressin vignûts dîs sfadiôs cun sensazions di pierditis. Zuiant e imitant i grancj si jerin metûts “a morosâ”, al jere come fâ des provis intune opare di teatri, par vê une vite future parie.
Moments prin de partence Lene i de un pacut involuçât e leât cuntune curdele blancje, la stesse dal floc che i leave lis lungjis strecis. La famee e viazà, e rivà a Buenos Aires, e transità par diferents puescj, si trasferirin in diviersis cjasis, fintremai che Cristoful al cjatà il so puest in cheste cosmopolite citât. Dal pacut di Lene si jerin pierdudis lis olmis, fintant che e rivà chê buinore…
… cuant che Cristoful al rivà al parc, emozionât al ricuardà la blancje curdele che tantis voltis al veve slaçade… e le slaçà di gnûf, al discartossà il pacut, il titul lu comovè, al jere: “Dai Apenins aes Andis”. Al restà imbacuchît cjalant la cuviertine colôr vert scûr cun letaris doradis. Un vêl di gramece i cuvierzeve la cjalade, a stents, si e no, si lu sintive dî: - Lene, Lene –
Al vierzè il libri: jenfri lis sôs pagjinis al cjatà une flôr; il timp le veve secjade, ma inmò e profumave.
di Galliano di Buenos Aires
Etichetis: Contis, Galliano di Buenos Aires, Gjenar romantic
lunedì 4 maggio 2015
Conversions
Sauli al cjavalcave su la vie di Dimasq daspò vê sistemât la cuistion intun vilaç dulà che e stave cjapant pît une strane clape di int che no oreve savê di sacrificâ al Imperadôr. A crodevin intun sôl Diu, come i Ebreus, ma a sustignivin che chest Diu si fos manifestât in Tiere e al fos muart su la crôs cualchi an prime. Ancje Sauli al jere ebreu ma al jere ancje citadin roman e, ta chês regjons alì, jentradis di trê secui inte orbite elenistiche, si fevelave soredut grêc, e aramaic, lenghis che lui al saveve ben, oltri a cualchi rudiment latin.
A un ciert pont une grande lûs e comparì intal cîl e si sbassà a cualchi metri parsore di lui e dal so cjaval. La bestie, spaventantsi pal meracul, e butà jù intal polvar il so paron. Alore, dut macolât, Sauli al sintì une vôs che i disè par grêc: “Sauli, ce âstu di perseguitâmi? Lasse sta chei puars! Lasse che a vivedin in pâs! Tu sâs cui che a son!!!”
E jere une vôs imperiose, tremende e lui al tramà di pôre al sintîle. Al capì ce che e oreve disi… al jere il Signôr che i ordenave di lassâ in pâs i Cristians… anzi, te sô ment di bot e jere deventade madure la idee che lui, invezit di torturâ chei puars, di chel moment ju varès judâts. Intant la lûs e jere sparide dal dut. Diu di jere manifestât in dute la so potence! Al jere tornât tal so Ream celest!
Dentri de crononâf Axil e Jordin a stavin fasint il pont de situazion, fevelant tra lôr par globish: a stavin tornant tal an 2555. Axil al disè al so compagn: “Sino sigûrs che le vedi capide? No sai se il grêc che o ai doprât par spaurîlu al jere trop coret…”
“No sta vê pôre, Axil, al jere coret… magari la pronuncie e jere un tic foreste par lui ma… no jerie la vôs di Diu?”
di Checo Tam
Etichetis: Checo Tam, Contis, Famei, Gjenar fantasience
sabato 2 maggio 2015
Mi ven di reading cun l'ostîr
Us segnalìn che il vuestri Ostîr al va ator a sparniçâ il verp de Ostarie e des Contis.
Dopo jessi stât a Tumieç, cualchi timp fa, in gracie dal lavôr che e stâ fasint la organizazion dal Premi Sant Simon, soredut di di Carlo Tolazzi e Walter Tomada, ve chi un altri apontament cun il lavôr che al è jentrât inte schirie dai finaliscj inte edizion dal Premi dal an passât, par cjacarâ di narative, di contis, di furlan e di ce che al ven.
Cun di plui, se cualchidun al à voie di jessi stiçât a savent di plui, ve chi che o podês cjatâ il bant di Concors par chest an (scjadince 30 di Jugn), e ve chi che o podês lei Anin, une conte che e fâs part di chel lavôr, Spieli cence bramis, une altre, e ancje Gusto, une altre conte, che no je di su cheste Ostarie, ma che la cjatais sul Salvadeat, il blog par furlan dal vuestri Ostîr.
E viodeit di plasê la nestre pagjine dal muselibri, se no lu vês inmò fat.
E sicome o seis de Ostarie, ven a stâi, di famee, us lassi ancje, par gust, il dissen che al faseve di spali par peâ dutis lis contis di famee dal progjet... la mê acuile gjenealogjiche.
Etichetis: Contecurte, Contis dal Ostîr, Gnovis, Ostîr, Raffaele Serafini
Iscriviti a: Coments al post (Atom)


text:
Une
gnove propueste di leç su lis lenghis minorizadis e je stade
presentade te Assemblee francese. A fâle indenant cheste volte al è
stât il grup parlamentâr socialist cun prime firmatarie la deputade
bretone Annie Le Houérou. Il test al previôt, tra l’altri, che
tes areis là che si fevele une lenghe proprie i students a puedin
sielzi di vê des materiis insegnadis ta cheste lenghe, di sburtâ la
segnaletiche bilengâl, di poiâ i mieçs di comunicazion in lenghe
minorizade ancje cu la assegnazion di frecuencis radio specifichis.
Dificil però che si rivi pardabon insom: une propueste di leç su
lis lenghis minorizadis e jere za stade blocade sul prin tacâ di
chest an e tal Parlament francês nol somee che cumò la clime e sedi
cui sa ce divierse, cun di plui a mancjin i timps tecnics par sierâ
il percors dal proviodiment tra Assemblee e Senât prime che e
finissi la legjislature.
Font:
France3 Midi-Pyrénées,
11/10/16


text:
IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE - 2e PUNTADE. Delchi, çatâr sul Tiliment in Tabine di Ruvigne, al ven precetât dal gjenerâl zarist Suvorov par fâ passâ i siei cosacs, tal Avrîl dal 1799, cuintri Napoleon | Il 1799 in Friûl: Udin fiscade dai cosacs | Il 1799 in Europe: un tiremole
La ostarie di Tabine e je clipe di fûc di lens, che al sclopete dentri dal grant fogolâr. Une flame che e scjalde e che e suie: «Disastri di une ploiate dal boie cjan, maladete che no mole di une setemane! Une aghe scure di muse come il cîl parsore de Patrie!».
Vigji dal Griso, l’ostîr, al smôf la cinise par fâ respirâ lis boris, e une businade di faliscjis e svole sù pe nape. Po dopo, al spine une boce di neri e par un moment al somee che une bugade di Vierte si sparnici dulinvie par dute la stanzie. Inte cusine fumigante di vapôrs, la parone e sta pocant une polente di sarasin: dut al nûl di len e di bon, e par un moment a ducj ur pâr di podê dismenteâ la vôs de vuere che e burle cun magon di canon za di cualchi timp, insanganant lis campagnis dal Friûl al ritmi di tambûr francês o todesc. Tane di cuintribandîrs e di piratis di flum, ripâr di bandîts e di brigants, cheste e je la Tabine: une ostarie tirade sù cui clapons dal Tiliment, su la sô strente plui fuarte sot di Vençon.
Di secui, par chi a passin la aghe oms e nemâi, blavis e lens, sâl e tabac: di une rive fin a di chê altre, midiant dal servizi di çatârs che cu lis barcjis a coleghin Ruvigne a Pinçan. Ma un Avrîl tant crudêl no si visavisal a memorie di vieli. Bisugne jessi studiâts e meti il nâs tai libris dai predis par cjatâ fûr une altre anade tant che cheste: il 1596, e po dopo il 1692. E cumò e je vignude jù tante di chê aghe che al volarès Noè a dreçâ il tamon dal barcjon, no chel puar di Delchi, çatâr fi di çatârs e nevôt di çatârs. Par tant che un Sant Cristoful come lui al somearès jessi nassût par un mistîr dal gjenar: doi metris di altece par un cuintâl di muscui e di vuessam. “Ven chi po Delchi, continus ce dal diaul che al busine mai li difûr! Ce gnovis corino di rive jù di Sant Denêl?”.
I cuatri matarans sentâts sul su la bancje dal fogolâr Delchi ju cognòs, e cetant ben: Sivilot al fâs il pizighet.
Une setemane fa al à metût sot sîs soldâts di Napoleon, inneâts te plene dal flum. E il plevan di Pinçan al à tirade sù une barufe apostoliche romane cun chel di Ruvigne: ognidun di lôr al svindicave il dirit di sepulture tal cimitieri de sô plêf. La int e conte che adiriture si son pocâts a colp di crôs. E che plui di cualchi Crist al è vignût jù dal cîl par cuinçâ lis jaculatoriis. Il zago di Sant Pieri a ‘nd à cjapadis tantis che ae fin al à scugnût lâ a fâsi viodi intal ospitâl di Sant Antoni, resurît a fuarce di sgnape e rosaris.
Chel altri bulo che al scjalde i vues dongje dal fûc, al è Pieri Montagnan, il mulinâr di Muris: om che al fâs e che al tâs, come di antighe tradizion di chestis bandis.Il tierç, chel che al segne cul zes i ponts de more su la piere dal fogolâr, sec e scridelît tant che une gjambate di sorc, lu clamin Bocje, e nissun al à mai savût il so vêr non: pastôr di pioris su la vie dal Arzin par cont di cualchi famee de zone, al puarte ogni an lis bestiis su pal troi de Cjargne, fintremai a Denemonç, in Primevere, e jù su lis comugnis di Maran in Autun. Di Invier, al fâs il bintar in Galizie, vendint di cuintribant tabac e altri; di Istât, al spint te ostarie e cu lis putanis ducj i carantans che al à vuadagnât.
Il cuart al è Vigjii Lofio, sotan e famei dai siôrs di Darcjan. «Une storie strambe us conti, se o vês voie di scoltâle. Mai tocjade prime! O ai a pene puartât di là de aghe il gjenerâl dai rus. Lui e i siei soldâts. Une mandrie di salvadis, che il diaul ju puarti. Al è dut il dì che o fâs sù e jù pe Tabine. E cun di plui, si previôt ancjemò ploie, e chel mat al veve propit il morbin di fâ la cjace a Napoleon, cence pierdi timp, vie pe Italie».
Delchi si svicine al fûc par suiâsi almancul un pôc, e al pare jù un flât di neri a gargat sut. «Ce robe? Cui varessistu mai puartât di là de aghe? Chel che i disin Suvorov? Sêstu sigûr di ce che tu nus contis?» Al è il mulinâr a fevelâ, tirant i voi fûr dal cjâf tant che un caiat rimpinât suntune fuee di lidric. «Propite chel. Cui siei vincjesîs cjavai di scorte e siet mil cosacs! Mi pareve che a vessin un tic di premure». La briade e sclope intune ridade fuarte che e jemple di lûs, dome par un moment, dute la ostarie. «Al pâr che al vedi pôre, il gjenerâl, di restâ par di ca de rive, blocât de plene. Bulo al è bulo: al à la fame di no vê pierdude mai nancje une bataie». Cussì al conte l’ostîr, jemplant un altri zîr. «Vie pes culinis però i siei cosacs a àn fat il fisc: robant, secuestrant, mangjant dut ce che si podeve gafâ. E cjocs come pedoi a àn fate la fieste a plui di cualchi fantacine». Al zonte il pizighet, cjalant in muse i siei amigos: «Se us nas un frut che al fevele rus, o savarês parcè po, coparis!». Di lontan, il cîl al bruntule cu la vôs dal ton, che si confont cun chê dal tambûr e de bombarde.
Pre Toni, intal libri de Plêf di Sant Pieri, al note: «Anno domini 1799, dies 11 Aprilis. A fame peste et bello libera nos domine».
______________________________________________
Il 1799 in Friûl: Udin fiscade dai cosacs
Ai 11 di Avrîl dal 1799, siet mil soldâts rus ai ordins dal gjenerâl zarist Aleksandr Vasil’evič Suvorov a jentravin a Sant Denêl. A vignivin jù di Pontebe passant par Resiute, Vencon e Osôf, corint daûr ai soldâts di Napoleon che dome doi agns prime, tal 1797, cul tratât di Cjampfuarmit al regalave la Patrie dal Friûl ae Austrie. Dut al sucêt di corse, che la pôre di jessi blocâts de plene dal Tiliment e met fûc ae armade dal Zar: l’imperatîf al è chel di passâ di là de aghe prime che lis cundizions di une aluvion aromai prossime a impedissin ai soldâts di lâ indenant cul inseguiment. Suvorov, secont lis cronichis dal timp, al salude i siei oms dal barcon di un palaç inte place di Sant Denêl, e po dopo al passe il flum a Pinçan. Ma 1500 cosacs a restin blocâts, e si movin fin a Udin, là che a ocupin lis cjasis de int e si fermin fin ae buinore dai 23 di chel mês, consumant une cuantitât spropositade di ûfs, poleçs, pes, vin e sgnape, prime di bandonâ une citât sfinide par zontâsi al rest dal esercit e fâ la cjace ai Francês.
______________________________________________
Il 1799 in Europe: un tiremole
La fin dal ‘700 e rapresente pe Europe un passaç cetant delicât che si podarès sintetizâlu intun tiremole continui, là che la bandiere francese e ven picjade par jessi deponude e tornade a picjâ plui voltis insom i pâi tant che su la bocje dai sorestants. La int, massime intes campagnis, e patìs la cundizion piês, sdrumade de vuere e de cjaristie. Il sintiment libertari iluministic al lasse spazi a une disilusion gjenerâl che e cjape la forme di une sensibilitât gnove, là che la potence dal cûr e ven preseade plui che no la fredece de reson. Si discuvierç il significât di “popul” e di “identitât”, masse spes glotût par interès di chei stâts nazionâi che a sacrificaran vulintîr, di li a pôc, la vôs di ogni realtât minoritarie a bon pro de invenzion di un sburt risorzimentâl, tant in Gjermanie che in Polonie, tai Balcans e in Italie. E intant che la gnove sensibilitât romantiche e cjantave la autodeterminazion dai popui, i popui a vignivin scjafoiâts in tal non de reson dal stât.
✒ Agnul Floramo


text:
lunedì 28 dicembre 2015
Il cercandul
5 coments:
- Giovanni Nello Malisano ha detto...
-
une volte nd jere une vore di cristians che lavin a cirî la caritât. Mi visi che tal gno paîs a vevin lis lôr zornadis. La Joibe al passave un di Buie:il martars bambole e bamboloti; une volte al mês un Trasaghis. Chest mi faseve plui pore dai zingars. Un Friûl chest che cumò no si viôt plui. Sin viôt di piês. Brâf Pauli.
- 28/12/15, 08:39
- Giovanni Nello Malisano ha detto...
- Questo commento è stato eliminato dall'autore.
- 28/12/15, 08:42
-
-
Pauli, tal gno pais e jere une che lave a pitocà a Udin, e cu le man slungjiade e contave che veve pierdut tre fis in russie,cuant dopo muarte ji an fat le utomie le an cjatade ilibade,e lis busis de cjase dutis colmis di rodui di cjartis di mil dai timps, pur se roseadis das pantianes e fur cors.Ma sa pensi ai dis nestris no sai ce dì,almancul lis sos palanchis no son lades a ingrassa il purcit a di chei altris. Ad ogni mut come cal dis Nelo ogni pais al veve i soi.Biele conte ancje parcè vere. Lussian
- 28/12/15, 09:08
- Galliano ha detto...
-
Il pitocâ in chei timps al jere une vore difondût. Mi ricuardi di vê viodût une tabele suntune parêt di cjase che diseve in talian:
"In questo paese è proibita la mendicità"
No sai cetant câs che i fasevin a chest consei, za che la miserie come la fam no à prudence.
Ben contade Pauli.
- 28/12/15, 13:27
-
-
Cinon te basse, tai agns subit daspò de seconde vuere, al passave cul so sacut simpri di miercus, za che i mulinârs a sieravin di lunis e di martars la int a scomençave a lâ a masanâ blave e forment tal mulin. Lui al cirive un pugn di farine di polente ch'a la meteve tun sacut misturant blancje e zale; pe farine di flôr al veve un sacut plui piçul ch'al jere simpri cuasi vueit, par vie che farine di fâ pan a 'nd jere une vore pocje. Bepi
- 28/12/15, 15:53


text:
La
organizazion pe lenghe Conradh na
Gaeilge e à puartât indenant une
campagne a pro dal gaelic (#GaelVóta) indreçade ai partîts e ai
candidâts in corse tes elezions dai 5 di Mai in Irlande dal Nord.
Trê i impegns principâi che si domandave aes fuarcis politichis di
cjapâ sù, ven a dî: un invistiment di 2,6 milions di sterlinis in
plui par svilupâ un plan strategjic par incressi l’ûs de lenghe
irlandese e infuartî i puescj di vore ta chest setôr; la promozion
dal gaelic inte vite sociâl de bande dal ministeri nordirlandês pes
comunitâts; il svilup di un sisteme scolastic che al garantissi
l’insegnament dal irlandês e che al incressi la presince des
scuelis a imersion. L’impegn a sostignî chestis politichis al è
rivât di cuatri partîts te lôr totalitât – Sinn
Féin, SDLP, People
before Profit Alliance, Cross-Community
Labour Alternative – e di passe 70
candidâts a titul personâl.
Font:
CnaG,
29/04/16


text:
E
cres la preocupazion framieç des associazions pai dirits umans pe
repression metude in vore des autoritâts russis cuintri dai
militants tatars de Crimee. Dopo che la regjon e je stade separade de
Ucraine par jessi glotude de Federazion Russe, chê tatare no je
stade la uniche minorance tibiade, ma – a disin i rapresentants di
Amnesty International
– si cjate a jessi chê cul nivel plui alt di repression par vie
che e je la plui compate tal manifestâ la sô oposizion al guvier
rus. Cheste comunitât, che e rapresente il 13% de popolazion de
penisule, e à podût tornâ in Crimee dome tal 1989 dopo che par
ordin di Stalin e jere stade depuartade in Asie centrâl ae fin de
seconde vuere mondiâl. La repression però si è tornade a fâ sintî
cun fuarce ancje dopo de anession: buine part dai rapresentants
principâi de comunitât si cjatin in esili in Ucraine, altris a son
sot procès o fintremai sot osservazion psichiatriche, e si àn ancje
segnalazions di militants fermâts de polizie e po disparîts. Cun di
plui, i mieçs di comunicazion indipendents a son stâts sierâts,
propit a partî de television tatare ATR.
Font:
The Guardian,
12/12/16


text:
Gno nono mi veve obleât a cjapâ ta man la mierde dal cjaval, palpantle ta palme. Mi veve dite che al jere impuartant tocjâ la ultime riodule dal cjar, par rivâ a capî ce o cui che, ta carovane, al stave denant e parcè. “La cognossince dal sfondac e permet la comprension dal parsore” a mi veve dite tossicjant. E jo no vevi capide une madone. I vevi sîs agns dopo dut e la mierde di cjaval mi faseve schifo. I vuardeavi la strade, spietant che une anime a câs nus vegnìs incuintri puartantnus jutori, par vie che la nestre machine e veve fermât di carburâ e vivi dopo l’ultin tornant. I varessin scuegnût passâ pe statâl tredis ma, da la Austrie a Cjargne, a jerin masse patuliis e il nono, che al vendeve la sô sgnape in cambi di spagnolets forescj, al veve sielzût lis mulatieris, che fin a chel moment a nus vevin dome menât fintremai cûi di vacjis scaturidis dai nestris fârs alts. E pôc dopo, il motôr al jere sclopât definitivementri des bandis di un sierai, là che doi cjavai nus cjalavin come mecanics dentri la lôr oficine. Cuant che la gnot e la glace a jerin caladis sui nestris cjâfs, il nono al veve tacât a stâ mâl pardabon. La mierde di cjaval su la mê man a si stave indurint, il so odôr al smamive, intant che la muse plene di barbe dal vecjo a sblancjave sot i miei voi. I doi cjavai a someavin bandonâts a lôr stes, di masse oris a jerin li e no vevin viodût ancjemò nissun. Pôc dopo miezegnot il nono al jere svignût, tacant subite dopo a delirâ. “Drio al me mar vorrei andar…” al cjantuçave a voi sierâts. “Ce mâr, nono? Che a Lignan no tu sês mai rivât” i disevi sot vôs. “Drio al me mar, vorrei andar. Trieste amor mio!”. Il nono al jere lât indevant cussì par dute la gnot, fintremai che il so cuarp no si jere indurît come la mierde su la mê man. Al jere restât fer impalât, cui voi vierts, a cjalâ i musics luncs dai doi cjavai, che a mastiavin scjassant la criniere. Tor misdì dal dì dopo doi turiscj che a tornavin jù di une cualchi creste li vicin a si jerin svicinâts a nô, tocjant il nono, cjalant cu la code dal voli la mê man incrostade. “To nono al è muart, i scuegnìn rivâ jù e visâ cualchidun. Tu ven cun nô, ma prime laviti chê man” a mi vevin dite. I vevi fat cuintri rabiôs, nascuindint la man daûr da schene. “Mi covente par capî cui che al comande!” ur vevi rispuindût e lôr mi vevin cjalât scocolant i voi. O jeri tornât jù a pît, par vie che nissun dai doi al veve volût, come che i speravi, cjamâmi su lis sôs spalis e il nono, biât lui, al jere restât là sù, vuardeât dai doi cjavai, come smenteât framieç un cualchi passaç a Nord Ovest di Triest.
lunedì 11 gennaio 2010
Passaç a Nord Ovest di Triest
Gno nono mi veve obleât a cjapâ ta man la mierde dal cjaval, palpantle ta palme. Mi veve dite che al jere impuartant tocjâ la ultime riodule dal cjar, par rivâ a capî ce o cui che, ta carovane, al stave denant e parcè. “La cognossince dal sfondac e permet la comprension dal parsore” a mi veve dite tossicjant. E jo no vevi capide une madone. I vevi sîs agns dopo dut e la mierde di cjaval mi faseve schifo. I vuardeavi la strade, spietant che une anime a câs nus vegnìs incuintri puartantnus jutori, par vie che la nestre machine e veve fermât di carburâ e vivi dopo l’ultin tornant. I varessin scuegnût passâ pe statâl tredis ma, da la Austrie a Cjargne, a jerin masse patuliis e il nono, che al vendeve la sô sgnape in cambi di spagnolets forescj, al veve sielzût lis mulatieris, che fin a chel moment a nus vevin dome menât fintremai cûi di vacjis scaturidis dai nestris fârs alts. E pôc dopo, il motôr al jere sclopât definitivementri des bandis di un sierai, là che doi cjavai nus cjalavin come mecanics dentri la lôr oficine. Cuant che la gnot e la glace a jerin caladis sui nestris cjâfs, il nono al veve tacât a stâ mâl pardabon. La mierde di cjaval su la mê man a si stave indurint, il so odôr al smamive, intant che la muse plene di barbe dal vecjo a sblancjave sot i miei voi. I doi cjavai a someavin bandonâts a lôr stes, di masse oris a jerin li e no vevin viodût ancjemò nissun. Pôc dopo miezegnot il nono al jere svignût, tacant subite dopo a delirâ. “Drio al me mar vorrei andar…” al cjantuçave a voi sierâts. “Ce mâr, nono? Che a Lignan no tu sês mai rivât” i disevi sot vôs. “Drio al me mar, vorrei andar. Trieste amor mio!”. Il nono al jere lât indevant cussì par dute la gnot, fintremai che il so cuarp no si jere indurît come la mierde su la mê man. Al jere restât fer impalât, cui voi vierts, a cjalâ i musics luncs dai doi cjavai, che a mastiavin scjassant la criniere. Tor misdì dal dì dopo doi turiscj che a tornavin jù di une cualchi creste li vicin a si jerin svicinâts a nô, tocjant il nono, cjalant cu la code dal voli la mê man incrostade. “To nono al è muart, i scuegnìn rivâ jù e visâ cualchidun. Tu ven cun nô, ma prime laviti chê man” a mi vevin dite. I vevi fat cuintri rabiôs, nascuindint la man daûr da schene. “Mi covente par capî cui che al comande!” ur vevi rispuindût e lôr mi vevin cjalât scocolant i voi. O jeri tornât jù a pît, par vie che nissun dai doi al veve volût, come che i speravi, cjamâmi su lis sôs spalis e il nono, biât lui, al jere restât là sù, vuardeât dai doi cjavai, come smenteât framieç un cualchi passaç a Nord Ovest di Triest.
0 coments:


text:
Mont Sante dal Lussari: la crôs
Home Trois Troi Furlan Decime tape Mont Lussari Foto 8
Valbruna - Monte Lussari
Località attraversate
Di ca sù o podìn butâ il voli viers Aquilee, di dulà che o sin partîts.
Ce che al è lontan forsit al somee plui dongje.
Cumò o podìn vê agrât al Cîl, cjapâ a bracecuel i nestris fradis e sûrs che a àn cjaminât cun nô. E... Visâsi di no dismenteâ mai la nestre Patrie Celeste.
Se i oms a cambiin, al cambiarà ancje il mont.
Steme comunâl
di Tarvis
Valbruna - Monte Lussari
Località attraversate
Steme comunâl
di Tarvis


text:
Joibe ai 01 Setembar, h 21:00
Lant indaūr, par la rote balcaniche dai migrants
Racont di Tommaso Sandri, Alessandro Lillo Sandri
e Paolo Tavani
Proiezion video-documentari
Musiche jazz Irie Trio
Mostre multimediāl e interative
(conseabil smartphone e scufutis)
In colaborazion cu lAssociazion culturāl MENTILIBERE
Dopo di vź vivude une esperience creative e di condivision cuntun grup chal domandave asīl, trź zovins di Lignan, a ąn decidūt di tornā a fā indaūr il trat da la vie balcaniche, dal Friūl cun destinazion la Sirie, doprant lart tant che mieē di interazion. Vie par trź mźs a ąn fat un viaē di cuatri mil chilometros doprant difarents mieēs di traspuart, rivant fintremai al confin turc-sirian.
Un rodulon di trente metros di cjarte cun penarei (si podarą jodilu in esclusive ta la serade), ur ą permetūt di jentrā in conession empatiche cu lis personis incuintradis ta lis tantis tapis dal viaē. Cuant cha son tornāts a ąn fat un percors di decantazion e di elaborazion, cussģ che a ąn podūt meti in comun cul public par la prime volte un materiāl vīf, chal documente lis esperiencis fatis, intune mostre interative. I visitadōrs a podaran alore imedesimāsi intune maniere ative e coinvolzint ta lis sugjestions fuartis che chescj trź zovins a ąn provāt su la lōr piel.
Joibe ai 28 _ h 21.00
Leture seniche
Vinars ai 05 _ h 21.00
Inaugurazion mostre
Lunis ai 08 _ h 21.00
Film-documentari
Dai turcs tal Friūl ai turcs in Europe
Joibe ai 11 _ h 21.00
Incuintri cun Philippe Daverio
Joibe ai 18 _ h 19.00
Concert tal Templi Vegjetāl
Domenie ai 21 _ h 21.00
Concert-spetacul
Provis viertis di culture furlane
Joibe ai 25 _ h 21.00
Varietāt culturāl
Lā vie di lą (Furlans da lEurope da lEst)
Lunis ai 29 _ h 21.00
Documentari-dibatit
Joibe ai 01 _ h 00.00
Residence artistiche
Joibe ai 01 _ h 21.00
Serade multimediāl
Sabide ai 03 _ h 21.00
Inaugurazion da la mostre
Martars ai 06 _ h 21.00
Serade di poesie
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
La
segnaletiche stradâl bilengâl, par albanês e par serp, che e jere
stade metude fûr intal comun di Klokot / Kllokot, in Cossovo, e je
stade tirade jù di citadins che a partegnin ae maiorance di lenghe
albanese che e vîf ta chel comun. I autôrs di cheste azion a àn
ancje fat savê al sindic, che al parten ae comunitât serbe, che se
la aministrazion e ves di tornâ a metiju fûr a tornaressin a tirâju
jù. Un tant par vie che no si ricognossin tai nons dâts aes stradis
e parcè che a lamentin di no jessi stâts sintûts cuant che si jere
daûr a decidi su la toponomastiche stradâl. Il vicesindic dal
comun, ancje lui membri de maiorance albanese, al à invezit sclarît
che a jerin stâts inmaneâts diviers incuintris publics su la gnove
segnaletiche ma che chei che cumò si lamentin no si vevin fats
viodi.
Font:
Balkan Insight,
08/11/16


text:
Pulie
La Pulie e je une regjon de Italie meridionâl che e à cuatri milions di abitants. E confine a Sud-Ovest cu la Lucanie e con la Campanie e a Nord-Ovest cul Molise. Il cjâf lûc al è Bari. E je bagnade dal Mâr Adriatic e dal Mâr Joni.
Tabele dai contignûts
Teritori[cambie | modifiche il codiç]
Storie[cambie | modifiche il codiç]
Economie[cambie | modifiche il codiç]
Traspuarts[cambie | modifiche il codiç]
Politiche[cambie | modifiche il codiç]
Viôt ancje[cambie | modifiche il codiç]
Leams[cambie | modifiche il codiç]


text:
Il
guvier scozês al à decidût di finanziâ cuntun milion di sterlinis
la societât MG Alba che, adun cu la BBC scozese, e gjestìs la
television digjitâl in lenghe gaeliche BBC Alba. Il contribût al
cuvierç i agns 2016 e 2017 e si zonte al milion che l’esecutîf di
Edimburc al veve metût pe dade 2014 – 2016. Pal ministri scozês
pes lenghis, Alasdair Allan, si trate di un invistiment che al jude
il disvilup de lenghe gaeliche de Scozie cun vantaçs sul plan des
comunitâts locâls, de educazion, de formazion e ancje de economie.
Cheste cifre e va a zontâsi ai cuasi 12 milions di euros che a
rapresentin il cûr dal belanç anuâl de television gaeliche. Fonts
a rivavin ancje dal guvier britanic che però, intal Novembar dal an
passât, nol à rignuvît la convenzion pal finanziament dal canâl
televisîf.
Font:
BBC,
21/03/16


text:
Wat
Il wat (simbul: W) al è la unitât di misure de potence dal Sisteme Internazionâl.
Tabele dai contignûts
Definizion[cambie | modifiche il codiç]
Un wat al corispuint a 1 joule al secont (1 J/s) o, in unitâts eletrichis, 1 voltampere (1 V · A).
In tiermits eletrichis al significhe:
Origjin[cambie | modifiche il codiç]
Il wat al cjape il non da James Watt par il sô contribût tal disvilup de machine a vapôr: e e fo adotât par la prime volte tal 1889 al secont Congrès Britanic dal Avanzament de Sience. Al è jentrât tal SI cun la decime prime Conference Internazionâl des pesis e misuris, tal 1960.
Unitâts derivadis[cambie | modifiche il codiç]
Il wat, misure di potence, nol à di jessi confondût cul watore ch'al è une misure di energjie. Cheste ultime e corispuint a 3600 joule, no aparten al SI, parcè che conten la misure dal timp in oris, e e je par ordenari utilizade par la tarifazion de energjie stesse.
Partant, une lampadine che e supe 100 W in dôs oris e consume 200 Wh (720 000 J).
In eletrotecniche si doprin par ordenari ancje il VA (voltampere) e il VAR (voltampere reatîf) come unitâts di misure rispetivementri de potence aparente e de potence reative. Chestis dôs unitâts a corispuindin al watt, ma il lôr ûs al è justificât dal fat che a indichin grandecis che no puedin jessi somadis diretementri.
Multiplis e sotmultiplis[cambie | modifiche il codiç]
Uns dai multiplis e sotmultiplis dal wat plui utilizâts:


text:
NO SON PERAULIS PAR VECJOS. Cloud
_Mandi, nono!
Mandi frute! Cemût?
_No masse ben, nono. Mi si è rot il telefonut.
Usti, no rivistu a fâlu comedâ?
_Si, nol è tant chel il probleme. O ai pôre di vê pierdût ducj i dâts che a jerin dentri.
Usti, ma ce podevie stâ dentri di un telefonut cussì piçul? Sigûr pocje robe.
_No tu capissis, nono, o vevi un grum di robe dentri: cjançons, numars di telefon, notis.
Usti, cumò mi visi! Tu vevis ancje lis fotografiis! Tu mi fasevis simpri viodi lis fotos dai miei nevoduts.
_Par fortune chês a varessin di jessi salvis, nono!
Vevistu gjavât il rulin?
_Ma nono, nol esist plui il rulin! Lis fotos a stan dentri de memorie!
No rivi a capî cemût che e funzione cheste memorie. Se il telefonut al è rot, cemût aial fat a dismenteâ dut fûr che lis fotos?
_Parcè che lis fotos a jerin salvadis tal cloud.
Ta un claut? Lis vevistu picjadis tal mûr?
_No, nono, tal cloud!
Propite dentri di un claut?
_Cloud, par inglês, al vûl dî “nûl”. Al è come un disc virtuâl. Invezit di salvâ i dâts sul to computer o sul to telefonut, tu ju salvis su internet, intun server condividût. Cussì ancje se si romp il to disc, tu puedis simpri cjatâ dut, dentri tal “nûl”.
Dentri di un nûl? No mi somee tant comut. Cemût vâstu sù a cirî lis fotos? Cul elicotar?
_“Nûl” al è un mût di dî, nono, ti ai pûr dite! A son salvadis su internet, nol impuarte dulà. Ma il biel al è che tu puedis cjatâlis di dulà che tu as voie: tu lis puedis discjamâ di un computer, di un tablet, di un telefonut.
No rivi a capî: tu lis metis tal nûl e il nûl lis puarte ator? E se il vint ti puarte il nûl di une altre bande?
_Lasse pierdi, nono, masse dificil di spiegâ. Dut câs, lis fotos no si salvin plui tai discs, ma tal cloud, cussì no son problemis ancje se il disc si romp.
Jo no mi fidarès masse, ninine.
_Parcè, nono? E je une tecnologjie ben fate!
O podarai ancje crodi che il claut no si rompi, ma se il nûl al bute ploie, sta sigure che il claut al ven ruzin! ❚


text:
Cuant ch’i coli
Cuant ch’i coli
lu fai belbelu**
comi si dovessi
jodi tai voi
i parcè da la colada
i podarès slungjâ li’ mans
par parâ il colp
e no spacâmi il nâs parcjera
invezi stoi fer
i plombi sul teren freit
e distirât lu nasi, lu vuardi da vissin
pi jù di uchì pos zî
doma cuant ch’i murirai
a mi ven sum
la me cjera a mi cjanta una nenia
fin cuant li’ furmiis
a bechin li’ me mans
e a mi disin ch’a
è ora di rialçâsi.
**biel planc
✒ Alvaro Vallar, poete di Cjavàs. Gnove poesie in esclusive par La Patrie dal Friûl in variante “cjavassin”. O ringraciìn Pier Carlo Begotti pe colaborazion.


text:
Tal 1995 l'arch. Monica Bellantone e à fat une schedadure dai edificis plui impuartants pal interès storic, architetonic e artistic dal Comun dal Tor. Considerade la impuartance di chest lavôr, che al ripuarte il stât di fat dal patrimoni edilizi in chel moment, tal 2012 la Aministrazion comunâl e à decidût di cjapâ dentri dutis lis schedis intes fonts documentariis di grande rilevance e fâlis inventariâ.
Chi sot, dopo de relazion finâl dal inventari, e je la liste des schedis: si pues viodilis une par une clicant su la lôr imagjine.


text:
Tieris antighis e peraulis incjantadis
Tescj di lei e di scoltâ, ilustrazions di cjalâ e di gjoldi e storiis di discuvierzi e di tornâ a contâ. Dut chest si cjate dentri di Tieris Antighis, Peraulis Incjantadis, un progjet editoriâl, metût adun de associazion “Lenghis dal Drâc - Amîs di Onde Furlane” cul jutori de ARLeF, che al met in contat il Friûl cu la Europe, su la fonde de narative popolâr.
Lis publicazions a saltin fûr de colaborazion tra Carli Pup, che al à metût dongje i tescj e ju à adatâts e voltâts là che al coventave, e Guido Carrara e Lussia di Uanis, che a àn fatis lis ilustrazions. Cun lôr, a àn lavorât ancje Giulia Spanghero, pe grafiche, e Aida Talliente e Michele Polo, pes leturis regjistradis tai cd in zonte dai libris.
Ogni volum al ten dongje dôs contis compagnadis di une schede di aprofondiment dedicade a lenghis, teritoris e argoments de narazion. Tal prin libri, Il re che al duar, a ‘nd è une dal Gales e une slovene, tal secont – Il frut scambiât – al è un confront tra Scozie e Friûl e tal tierç, che il so titul al è La nuvice incjantade, a son une conte basche e une furlane.
Par savênt di plui: www.ondefurlane.eu/amis e lenghisdaldrac@gmail.com. (Marco Stolfo) ❚


text:
Lis Miniaturis dal artesan compositôr Glauco Venier. Il so ultin disc in solo al puarte la firme de etichete mondiâl ECM
E je une storie che E scomence a GrEdiscje di Sedean, e cres in dut il Friûl, si slargje a nivel european e e zire dut il mont. E je la storie dal pianist e compositôr plui amât, studiât e sensibil dal Friûl, Glauco Venier. Il musicist artesan, il fabricant di suns, al à a pene publicât pe etichete Ecm (Edition of Contemporary Music), l’ultin so disc dal titul Miniaturis. Prin talian dopo Stefano Bollani, a incidi in piano solo pe cjase discografiche, la plui impuartante a nivel internazionâl di jazz e di musiche contemporanie. Un om sclet, Glauco, votât fin sul nassi ae art dai sunôrs, cressût inte semplicitât de vite contadine, tra i cjamps, i curtîi, lis buteghis, lis glesiis, lis baleris, la int di paîs. Cumò al è tra i compositôrs preferîts di Manfred Eicher, il patron de Ecm, un guru, un visionari de musiche che lu à volût, cence se e cence ma, inte sô scuadre di artiscj mondiâi.
Propit a grediscje, intal paîs dai cjastelîrs, Glauco Venier al à tacât a meti man aes tastieris e a coltivâ la sô vene musicâl, che il timp nus dimostre di fantasie inesauribile, profondissime. Inte glesie di Sant Stiefin, dulà che dut al è scomençât, su un orghin Zanin, il zagut si è inviât, daûr la vuide dal plevan, a cognossi lis nozions di fonde de musiche. Il modalisim dal gregorian, la polifonie sacre de epoche rinassimentâl e baroche in particolâr. «Chê musiche mi cjoleve vie, come cumò. Plui le studiavi, plui mi cjapave. Oris e oris su chel strument, su chês pagjinis». Ma ancje i cjants spontanis de int, tra vilotis e vecjis danzis, la musiche des sagris e des baleris lu apassionavin, in chei prins agns Setante dulà che, dongje lis polchis e lis mazurchis, si faseve simpri di plui indenant il jazz, i balabils, la musiche foreste che e passave te radio, tai juke-box, tai discs. «Une dì, o jeri fantacin, il gjornalâr mi à regalât un vinîl, nissun lu comprave. Mi à dit: “tu che tu sunis, ti pues coventâ”. O soi lât dret a cjase, par metilu tal vecjo zirediscs scancarât: Louis Armstrong. Une rivelazion.»
Daspò e je rivade la sielte di studiâ al conservatori di udin, dulà che al à otignût un brilant diplome in orghin, e tai prins agns Novante al è rivât il moment di traviersâ l’Atlantic, in gracie di une borse di studi vinçude par studiâ al Berklee College of Music di Boston, une grande istituzion, dulà che pôcs a son cussì brâfs di jentrâ. Di chi indenant, in fuarce di tancj incuintris, colaborazions, progjets, concierts in ogni lûc, studis cence fin, la strade di Glauco, simpri plui e simpri miôr pianist, e à cjapade la direzion slargjade di une ricercje totâl inte musiche, cu lis sôs contaminazions, jenfri la classiche, il jazz, la contemporanie, cence mai dismenteâ la origjin de sô ispirazion: il Friûl.
«La musiche e je come l’aiar. e va dapardut, dulà che e à voie. come i furlans. Tante musiche e je passade e e passe ancjemò pal Friûl, e tante il Friûl a ‘nd à. Une tiere cuntune storie musicâl cetant profonde, miscliçade, che e va des origjins di cheste art, aes monodiis di Aquilee, ae polifonie plui elaborade, aes danzis, aes cjançons, cjapant dentri ambients cults e popolârs, sacris e profans, lenghis e derivazions. Cheste fantasmagorie sonore mi clame ancjemò a esprimimi, daûr dai sintiments che mi guviernin». Un furlan pal mont. No si contin i artiscj che cun lôr Glauco Venier al à lavorât e al lavore. Nons tant che Toots Thielemans, Lee Konitz, Kenny Wheeler, Steve Swallow, Joey Baron, Marc Johnson, par dî di cualchi forest, cence contâ i talians. Si podarès jemplâ il gjornâl di nons di musiciscj, i miôr in circolazion. Come lis placis, i teatris, i festival dulà che al à sunât: dapardut.
Dopo tantis esperiencis dal vîf e in studi, di bessôl o in ensemble, cu lis mans sore l’avoli di un pianoforte a gran code, Glauco al è tant che un artesan che al plasme, rinovant ogni volte une materie sonore antighe, che le trasforme di fâle sunâ simpri plui gnove, in virtût di un bagai jemplât di un viaç cence fin. Une sapience tecniche sutile, une poetiche ispirade di ideis raris, o miôr unichis, la maturitât dal pianist e dal compositôr di Grediscje di Sedean si rinove cence mai dismenteâsi di se, e e torne al so Friûl. Chê tiere che si sint, pure e sclete come lui, in discs tant che L’Insiùm, une opare mestre, o La Ballata della Speranza su poesiis di Turoldo, Dal libro dei balli di Giorgio Mainerio, 12 musiche per 12 quadri, ispirât dai lavôrs di Celiberti, e tantis altris oparis, ancje componudis su peraulis di poetis tant che Cappello, Tavan, Giacomini, Cantarutti, Pasolini. Cence dî dal laboratori permanent di ricercje musicâl L’Insiùm, fondât cun Michele Corcella, che al met dongje dispès une schirie di artiscj e di musichis di ogni bande inte nestre Regjon.
cun miniaturis, glauco al segne il so vincjesim cuart disc, un dai miôrs. Al è dome di scoltâ. Si sintin i fiers dal mistîr, il lavôr meticolôs dal fari, lis finecis dal mosaicist, la fuarce dal marmist, la lime precise dal intaiadôr, la delicatece dal vederâr e dute la maravee des buteghis e de nature mari dai nestris lûcs, di dongje e di lontan. ❚
✒ Alessio Screm


text:
Di piçul o ai sintût spes e vulintîr a fevelâ di cjalcjuts e altris spirts folets, che a vignivin nomenâts cun tancj altris nons, seont cui che ti contave la conte.
Il cjalcjut si po descrivilu come une opression che ti cjape tal sium, a
disevin che al jere un striament.
Tes lungjis seradis d’Invier, cuant che il scûr al rivave adore, a spesseavin a dai di cene ai fruts, i plui piçui a jerin i candidâts par lâ a durmî subit, i plui granduts a levin a discartossâ blave e a specolâ.
Simpri cualchi vecje e scomençave a contâ, e cjale il câs o al principi o finâl de serade, la conte e lave sul cjalcjut, di sigûr la anziane che e contave, cui sa cetantis voltis che lis varâ sintudis dai vons contadôrs di flabis o falopis, l’impuartant al jere il ton de vôs, e la sigurece tal dî, si siguravin un auditori atent e sensibil a cheste tematiche.
I plui zovins a jerin i candidats a ricevi il messaç, che nus sugjerive une misteriose cunvigne cul scognossût, tune misture di pôre, ma al stes timp une aventure che o varessin frontât prin o dopo.
Jo o durmivi tal stes jet cuntun fradi, un da cjâf e un da pît, cuant che me none nus studave la lus de cjamare sierant la puarte nus racomandave,
- durmît subit che se no al ven il cjalcjut -. Jo o levi ben sot lis cuviertis, lis orelis spiçadis pe pôre, come par sintî miôr cualsisei rumôr, e spietânt che si poiàs sul mio pet e al tacàs a pesâmi sore, scjafoiantmi.
Us domandi: vuê, di ce si spaventino i fruts?
---


text:
Si svissinin lis elezions aministrativis. Pe rêt e je dute une floridure di blog eletorâi che a vegnin fûr tant che butui intun ramaç pe Viarte. Ma lis inovazions di internet no si fermin chi: a son dai sîts cun bielis ufiertis pe campagne eletorâl dai candidâts: ve chi un. Baste sielzi il vuestri partît (o vin sielzût come esempli la prestigjiose “Lista del Mare”), meti non, cognon, foto e ancje il slogan e o podarês vê di dut: dal santin e volantin al manifest. Buine campagne!
Elezions: ufiertis on line pai candidâts
Advertisements


text:
Sourdant:Motî Scius
- Rahouca : E21 (Cwè çki c' est ?)
- Alias : E21m (po l' mwaisse sicrijha did divant 1900)
- Wikipedia : Motî Scius
- Wikidata : Q20617358
Prezintaedje[candjî]
Li Motî da Scius sieve di sourdant å Wiccionaire pa :
- les mots k' il a rasrashonné,rashonné,honné, k' estént scrîts e scrijha di dvant Feller dins l' mwaisse papîscrît, mins k' ont stî rmetous e sistinme Feller dins l' eplaidaedje di 1979 da Elisée Legros et Albert Leloup.
- l' ådjeu di dater des noûmots (come gazete) ki n' avént måy aparexhou dins les pus vîs motîs walons.


text:
miércoles, 25 de noviembre de 2009
Il 1º Inovâl di "Leturis"
Vuê, la redazion a fas fieste.
“Leturis di ca da l'aghe”e fas il sô prin an di vite.
Mi par che al fos îr cuant che al è stat publicât il prin timit cjapitul tal blog, cu la sole pretension di podè comunicâsi cun int che fevele la stesse lenghe, e comunicâ sore dut “Ricuarts”.
O ai la impression che ai furlans residents tal forest ce che plui ju unîs a son i ricuarts e lis esperiencis comunis, cuasi dutis chestis storiis si somein tra di lôr, chest al fâs che al sintî fevelâ chel altri o sintin che al sta contânt la nestre proprie storie.
“Leturis” e je lade cressint agregant simpri di “plui”, la creature planc a planc e à scomençât metint adun letaris che si trasformarin in vocabui, ma al no vê la furbetât dai grancj po dasi che cualchi volte e sedi jessude di binari, robis che sucedin a voltis.
Durant l’an si è fat un grum di cognossincis virtuâls, e chest lu fas sintî content, come la grande maiorie des personis no i plâs stâ di bessôl.
E a dutis chês personis che a àn colaborât in chest prin an cul blog, contant lis lôr storiis, mandant fotografiis, sugjeriments, fasint dai coments, a àn dât un impuartant aiut al stes, judant a meti la cjariesute su la torte.
No fasarai nons di pôre che cualchidun al resti anonim : Graciis a ducj.
La torte e je vonde grande, speri che nissun al resti cence, ce altri puedio dî, mantignìnsi in contât.
Mandi a ducj .
“Leturis “
---
5 comentarios:
- OSCAR dijo...
-
A "Leturis":
como decían en mi familia: "Mille, mille, questi giorni".
Feliz Primer Año y que sigan los éxitos. Mandi.
- 25 de noviembre de 2009, 7:21
- ninine dijo...
-
Auguris! =Dt
- 27 de noviembre de 2009, 3:43
- Galliano dijo...
- Este comentario ha sido eliminado por el autor.
- 27 de noviembre de 2009, 9:01
- Galliano dijo...
-
Ninine:
Tu ses propit "ninine" a fami i auguris par "Leturis".
Mandi.
- 27 de noviembre de 2009, 9:28
- Galliano dijo...
-
Oscar,
"Leturis" agradece tus augurios, y tu permanente colaboracion.
Mandi
- 27 de noviembre de 2009, 13:38


text:
Tal
analizâ lis vôs dal stampon de leç finanziarie pal 2016 de
Comunitât Autonome Basche, il cuotidian Gara al à segnalât che, se
la manovre e ves di jessi confermade, e sarà chê che e met mancul
risorsis pe lenghe basche dai ultins cuindis agns. Pe promozion dal
euskara a son di fat previodûts 104,4 milions di euros, o sei il
0,95% dal belanç complessîf de Comunitât, cuant che l’an passât
par cheste vôs si veve metût il 0,97% e tal 2014 l’1%. Cheste
erosion dai bêçs pal euskara no diven di une disponibilitât
complessive plui basse di risorsis che in realtât a son cressudis.
La cuistion e je stade puartade in Parlament dai rapresentants de
çampe indipendentiste basche (EH Bildu), ma de bande dai
rapresentants dal PNV, i nazionaliscj moderâts cumò al guvier inte
Comunitât, no je rivade nissune spiegazion in proposit.
Font:
Naiz:,
05/11/15


text:
Il
guvier asturian al à decidût di taiâ ancjemò une volte i
finanziaments previodûts pal ûs e pe promozion de lenghe asturiane
intai mieçs di comunicazion. I contribûts a passin cussì dai 127
mil dal an passât ai 80 mil di chest an, cuntun tai che al è tor
dal 37%. Sbassâts ancje i fonts pe produzion discografiche par
asturian e par galizian (doprât te part plui ocidentâl de comunitât
asturiane). Ta chest câs il tai al è cuasi dal 17% ma, rispiet a
doi agns indaûr, i finanziaments si son smiezâts.
Font:
Asturies.com,
23/07/15


text:
Paradîs
Paradîs.
Dal latin "paradisus" e chest dal grêc "paràdeisos" che al significhe "zardin o parc".
Intal Testament Vieri al indicave il zardin di Eden, mentri tal Testament Gnûf, secont lis peraulis di Jesù al ladron pintût, il cîl: In veretât ti dîs, vuê tu sarâs cun me in Paradîs (Lu 23:43). Sinonim duncje di un lûc feliç, abitance des animis buinis.
Cheste idee, a ben che cun tantis variantis, a si cjate oltri che intal ebraisim e tal cristianisim, in cuasi dutis lis religjons. Ret di numerôs popui primitîfs, lis contis e i mîts a cjacarin di oms che a vivevin intun stât di glorie e di imortalitât.
Intes rapresentazions iconografichis al ven dispès figurât come contrast a l'infier.


text:
Martars ai 14 Avost, h 22:00
cul Teatro Incerto
Coordenament tecnic-radiofonic Cristian Gregoris
Dopo dal grant sucęs che ŕ vűt la prime trasmission radiofoniche-teatrâl sperimentade tal 2005 par Avostanis, e torne di gnűf la radio no dome di scoltâ ma ancje di viodi: gags, publicitât, quiz, ospits e telefonadis in direte.
Lunis ai 30 _ h 20.55
Lunis ai 30 _ h 21.00
leture-event
Joibe ai 02 _ h 21.00
Incuintri cul artist Fabrizio Corneli
Vinars ai 03 _ h 12.00
azion artische di Fabrizio Corneli
Sabide ai 04 _ h 17.00
inaugurazion
Martars ai 07 _ h 20.30
Joibe ai 09 _ h 21.00
Domenie ai 12 _ h 10.00
partence in pulman da la stazion di Cjargne
Martars ai 14 _ h 22.00
cul Teatro Incerto
Joibe ai 16 _ h 21.00
Conversazion cun Philippe Daverio
Lunis ai 20 _ h 21.00
Presentazion dal gnűf cd “Dancing Calipso”
Joibe ai 23 _ h 00.00
Spetacul di danze contemporanie
Lunis ai 27 _ h 21.00
Conference di Furio Honsell e interferencis di Sergio Cecotti
Vinars ai 31 _ h 21.00
Inaugurazion da la mostre coletive e incuintri cui artiscj
Domenie ai 02 _ h 21.00
Lunis ai 03 _ h 21.00
Conference dal filosof Gianni Vattimo
Vinars ai 21 _ h 00.00
Lis stagjons da la nature e dal om tal patrimoni storic e artistic furlan
Il timp dal om, il timp di Diu
Vinars ai 21 _ h 20.30
Il timp, l’om, la nature: fra esperience dal sacri e otiche secolâr
Domenie ai 17 _ h 15.00
Tal misteri da la muart inta la vite
Vinars ai 16 _ h 20.30
Ass. culturâl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Stâts gjenerâi
des lenghis minoritariis
Miercus il 23 di Fevrâr 2011
Udin
DÔS PROPUESTIS
(SECONDE PUNTADE)
------------
Lis Propuestis dal
COMITÂT PE AUTONOMIE E
IL RILANÇ DAL FRIÛL
Il timp a disposizion al è masse ristret par podê elaborâ rasonaments di merit e par chest o clarìs dome cualchi pont a non dal Comitât pe Autonomie e il rilanç dal Friûl.
1) che vegni pûr cheste iniziative baste che il "scoltâ" no "svapori" tal timp, e che no si pandi dibant, e ancje parcè che la Regjon e cjapi pardabon cussience, cui fats e no dome cu lis declarazions, che la coesistence positive di ben trê minorancis linguistichis, a mutivin par une buine part il so jessi vuê Regjon speciâl.
2) In 10 agns di vite de leç regjonâl 482, rivade daspò 50 agns di bataiis, i finanziaments che i spietìn a son planc a planc diminuîts, a son aromai ridusûts a une entitât tâl che nus puarte a pensâ cuasi cuasi a une cjolte in zîr des minorancis linguistichis.
3) Lis trasmissions RAI puartadis indenant par pôcs minûts in lenghe furlane in vie sperimentâl, graciis ai fonts regjonâi, a son fermadis e no par demerit o par inutilitât des stessis. A son agns che o disin che il furlan al à di jentrâ tai contrats di servizis Ministeri-RAI dongje al sloven. Plui voltis la Comission parlamentâr di Vigjilance e à dât opinion favorevul, ma dibant. Une altre volte il Consei di Aministrazion de RAI e à aprovât il contrat di servizi cence il furlan, in barbe ae leç 482 e ae volontât dal Parlament, ce fasarâe la Regjon? E restarà a cjalâ o afrontarâ il problem insieme a chei de emitentis locâls privadis che a curin lis trasmissions in furlan?
Al è un servizi public che al va garantît.
4) Oltri che valorizâ la lenghe, al covente valorizâ ancje la storie, la culture di un popul.
5 ) Cuant che la Cort Costituzionâl e à sentenziât, confermant l'implant, su la, leç regjonâl 29 dal 2007, e à dât un sugjeriment impuartant: dilatâ lis competencis de Regjon cun gnovis normis di atuazion dal Statût de Autonomie. Il riferiment al è tal articul 3 di chest ultin. Il nestri Comitât cul President de Provincie di Udin, cul Sindic di Udin, la Retore de Universitât di Udin, la Glesie si son incuintrâts cu la Delegazion Regjonâl de Comission Paritetiche e cul so President. E je stade esaminade une ipotesi di norme che e je stade judicade fatibil. Parcè dut tasiâl?
6) La Regjon a no po ignorâ che e à une sô leç (la 29) pal insegnament dal furlan tes scuelis.E à di aplicâle prime che il grup cidin, che e je la stragrande maiorance dai gjenitôrs dai students, e decît di no jessi plui cidine. Bisugne concludi daurman cui adempiments aplicatîfs che a son une vore in ritart, scoltant e tignint cont des opinions dai esperts consultâts.
No si à simpri di cirì un rimpin par no fâ nuie.
7 ) La Regjon e à di vê une fuarte iniziative politiche, (ma par fâ chest e à di crodii) viers il Stât e ancje viers se stesse.
La cuestion " fonts " e " bêçs " no je dome statâl, e je ancje regjonâl e la regjon no po dismenteâlu.
Il puartevôs dal Comitât pe
Autonomie e il rilanç dal Friûl
Bepi Agostinis
--------------------
LIS PROPUESTIS DAL
Comitât 482
Aromai a son cuasi dîs agns che il Comitât – Odbor – Komitaat – Comitato 482 al è impegnât intal difindi i dirits linguistics des comunitâts dal Friûl. Chest impegn nus à permetût di viodi di dongje i svilups des politichis di promozion linguistiche metudis in vore sei a nivel regjonâl, sei a nivel statâl. Al è duncje su la fonde di cheste esperience che o profitìn dai Stâts Gjenerâi des lenghis minoritariis imbastîts de Aministrazion regjonâl par fâ indenant des propuestis concretis su la politiche linguistiche pal furlan.
1) La Regjon e à a disposizion une gnove leç par promovi la lenghe furlane – la L.R. 29/07 – ma no le dopre. Se e je vere che si pues simpri fâ di miôr, chel istès si trate di un imprest pardabon impuartant nassût di un moment di confront e di dibatiment significatîf. Par chest o crodìn che meti in vore cheste leç al sarès un pas indenant impuartant pe promozion dal furlan. Par chel che o savìn, la leç no je stade inmò metude in at par vie che, dopo trê agns che e je stade fate buine, i regolaments atuatîfs no son stâts ancjemò aprovâts. La aprovazion di chescj regolaments e la aplicazion de leç 29/07 nus somee duncje une prioritât.
1) La Regjon e à a disposizion une gnove leç par promovi la lenghe furlane – la L.R. 29/07 – ma no le dopre. Se e je vere che si pues simpri fâ di miôr, chel istès si trate di un imprest pardabon impuartant nassût di un moment di confront e di dibatiment significatîf. Par chest o crodìn che meti in vore cheste leç al sarès un pas indenant impuartant pe promozion dal furlan. Par chel che o savìn, la leç no je stade inmò metude in at par vie che, dopo trê agns che e je stade fate buine, i regolaments atuatîfs no son stâts ancjemò aprovâts. La aprovazion di chescj regolaments e la aplicazion de leç 29/07 nus somee duncje une prioritât.
2) Par meti in vore lis leçs di tutele e di promozion linguistiche e par controlâ che si lu fasi pal miôr a coventin ancje struments operatîfs adats. E je sante scugne alore superâ la situazion di precarietât che e à segnât intai ultins agns i organisims che a son clamâts a chescj compits, a tacâ de Agjenzie Regjonâl pe Lenghe Furlane e dal Servizi regjonâl che al viôt des identitâts linguistichis. No si pues po fâ di mancul di un coordenament continuatîf tra i doi Assessorâts regjonâi che si dividin lis competencis di chest setôr ancje parcè che la politiche linguistiche a pro dal furlan, ancje se declinade in mûts e contescj diferents, no pues che jessi unitarie.
3) La politiche linguistiche si svilupe su plui cjamps, chei di fonde a son trê, ven a dî: scuele, media e aministrazion publiche. Se no si metin risorsis suficientis in ducj e trê i setôrs si cjatisi cuntune politiche linguistiche çuete. Intai ultins doi agns lis risorsis regjonâls pai mieçs di comunicazion che a lavorin di plui par promovi la lenghe furlane – o sei lis emitentis radiotelevisivis privadis – a son stadis azeradis. Si à duncje di comedâ daurman cheste situazion prime di causâ dams definitîfs al panorame, za debul, dai mieçs di comunicazion par furlan. Par chel che al rivuarde lis ultimis gnovis sul contrat di servizi jenfri Rai e Guvier talian, si cjatìn al tierç contrat di file (ven a dî nûf agns e passe) di violazion de leç 482/99: une situazion scandalose.
4) Par che lis ativitâts par promovi il furlan puartadis indenant sei dai sogjets privâts che di chei publics a funzionin al miôr e covente continuitât e e je bisugne che i timps burocratics par assegnâ e dâ fûr i finanziaments regjonâi a sedin sigûrs e il plui pussibil centrâts sul imprin dal an. Cun di plui, massime tai moments là che lis risorsis a son di mancul, al è impuartant poiâ soredut chei sogjets che a svilupin une funzion strategjiche pe lenghe e a son in stât di garantî criteris di cualitât e di continuitât dal servizi ufiert.
5) Un altri element une vore impuartant al è chel di garantî la stabilitât di chei elements che a son la fonde par cualsisei politiche linguistiche, a tacâ de grafie uficiâl e de presince di une varietât standard (che e compagni lis varietâts locâls). Ogni pas indaûr su chescj aspiets al volarès dî strassâ agns di lavôr e dutis lis risorsis che a son stadis dopradis fin cumò pe normalizazion linguistiche.
Il puartevôs dal Comitât 482
Carli Pup


text:
Ermes di Colorêt
Ermes di Colorêt (Colorêt di Montalban 28 di Març 1622 - Guriciz, Codroip 21 di Setembar 1692), nobil furlan, al fo al servizi dal Granduche di Toscane e dal Imperadôr de Austrie. Al a partecipât ae Vuere dai Trente Agns come uficiâl imperiâl. Al à scrit plui di dusinte poesiis in marilenghe, che a dimostrin une grande fantasie leterarie e che a son esemplis interessants di poesiis divertentis e erotichis. Al è stât un dai membris plui impuartants de famee dai Colorêts, parons dal omonim cjistiel disore Udin.
Intal 1663 al va a stâ inte sô vile a Gurize, dongje di Codroip, che al veve fat comedâ e indulà che al mûr tal 1692.
Il cjantautôr furlan Lino Straulino, al à publicât un disc, Lino cjante Ermes cui tescj cjapâts des sôs poesiis.


text:
Il spetacul teatrâl SIUMS al poie suntune sugjestion dal regjist gjaponês Akira Kurosawa, fasint sô la struture di un dai siei ultins films Dreams, indulà che si conte la essence de vite midiant di siet siums, che il regjist gjaponês al memoree cui passaçs fondamentâi de vite: la crisi de separazion, l’abandon, la dibisugne di sierâ cul passât, il sens di panic de fin, il ripâr tal spazi de bielece, la dibisugne di ecuilibri di pâs.
Il regjist Gigi Dall’Aglio, par chest fin, al à elaborât lis sugjestions onirichis gjavadis fûr di Elio Bartolini, Pier Antonio Bellina, Novella Cantarutti, Carlo Ginzburg, Sergio Maldini, Pier Paolo Pasolini e Carlo Sgorlon.
“Cuant che o ai viodût il film di Kurosawa - al à comentât Gigi Dall’Aglio - o ai pensât che chês storiis nus rivuardavin ducj: ma se di une bande la sostance dai siums e ven percepide tant che universâl, la conte, lis imagjinis, lis sensazions a son “Gjapon” di plante fûr. Inalore mi soi domandât cuale realtât culturâl vuê in Italie e je in stât di presentâsi cuntune struture di imagjinis, pinsîrs, peraulis e azions ben definîts: par me, la culture furlane e je une di chês. In plui, chê furlane, e je une lenghe teatrâl”.
Daspò la prime assolude al Mittelfest 2012, ai 14 di Lui al Teatri Ristori di Cividât, la gnove produzion in lenghe furlane de Farie Teatrâl Furlane, Siums, sot de regjie di Gigi Dall'Aglio, a tornarà in sene tal 2013.
Tournée 2013:
13 e 15 di Març, aes 20:45
16 di Març, aes 16:00
Udin, Teatri Gnûf Giovanni da Udine
18 di Març, aes 20:45
Codroip, Teatri Benois De Cecco
24 di Març, aes 20:45
Sant Vît dal Tiliment (Pordenon), Auditorium Centri Civic
SIUMS
Test
: un spetacul di Gigi Dall’Aglio
Sugjestions onirichis di
: Elio Bartolini, Antonio Bellina, Carlo Ginzburg, Novella Cantarutti, Sergio Maldini, Pier Paolo Pasolini, Carlo Sgorlon
Scriture sceniche, dramaturgjie in lenghe furlane
: Andrea Collavino, Gigi Dall’Aglio, Claudio de Maglio, Paolo Patui, Massimo Somaglino, Giovanni Battista Storti, Federico Tavan, Teatrino del Rifo, Teatro Incerto, Carlo Tolazzi
Interpretis
: Maria Ariis, Chiara Benedetti, Gabriele Benedetti, Giuliano Bonanni, Manuel Buttus, Fabiano Fantini, Francesco Godina, Riccardo Maranzana, Giorgio Monte, Sara Rainis, Elvio Scruzzi, Aida Talliente
Cu la partecipazion dai arlêfs dal secont an de Civiche Academie di Art dramatiche “Nico Pepe”
: Lidia Castella, Diego Coscia, Vladimir Doda, Marianna Fernetich, Alessandro Maione, Elisa Pistis, Anastasia Puppis, Sebastiano Sardo, Lorenzo Tolusso, Gabriele Zunino
Senis/lûs
:
Senis e costums: Emanuela Dall’Aglio
Dissen des lûs: Marco Giusti
Musichis
:
Musiche originâl: Davide Pitis
Eseguide de Ensemble dal Conservatori “Jacopo Tomadini” di Udin
.
Assistente di Gigi Dall’Aglio
: Francesco Godina
Realizazion des senis
: Susy Urbani in colaborazion cul Teatri Gnûf “Giovanni da Udine”
e cun Luigina Tusini
Assistente realizadore des senis
: Maria Alessandra Dolce
Realizazion dai costums
: Marianna Dri
schede tecniche.pdf


text:
Discors de Montagne
Discors de Montagne[cambie | modifiche il codiç]
Clamât ancje "Sermon dal Mont" al è un dai sermons plui nomenâts che a sedin mai stâts proferîts.
Lis robis consideradis in chest sermon a son robis che e interessin dutis lis personis che a bramin informazions veris come: dulà cjatâ la felicitât, dulà cjatâ juscj principis e regulis di compuartament i uns viers chei altris, come si devi adorâ l'Idiu.
Il discors al compâr clarementri in dôs contis evangjelichis, che di Mateu (cjapitui dal 5 al 7) e in che di Luche ( cjapitul 6 versets dal 20 al 49)
Il discors al fo pronunciât da Jesus pôc dopo che al veve sielzût i soi dodis apuestui, duncje cirche viers il 30 d.C.
Il scritôr nol specifiche il lûc just dulà che al fo pronunciât. Al è probabil, lant daûr a cetantis fonts, che al sedi stât in Galilee, inte regjon a bonât dal lâc.
Chel che al rint preseôs il Sermon di Crist nol è dome il profont contignût spirituâl, ma ancje la naturalece e al limpidece cun cui lui al esplicâ chestis veretâts.
Jesus si base su esperiencis comuns e al fâs riferiment a robis che la int a cognòs ben, permetint cussì a ducj chei che e desiderin vivi une vite miôr secont la volontât dal Idiu di imbrincâ cun facilitât lis sôs ideis.
Ancje no cristians a ritegnin di alt valôr chest discors. Il leader indù Mohandas Gandhi, al varês dit a lort Inwin, ex vice re de Indie: "Cuant che il so pais e il gno a saran dacuardi sui insegnaments di Crist esplicâts intal so Sermon dal Mont, o varin discrosâts i fastidis no dome dai nestris pais ma dal mont intîr".
Contignût dal discors[cambie | modifiche il codiç]
.
* Beâts (Feliçs) chei che a si rindin cont de lôr bisugne spirituâl, parcè che di lôr al è il ream dai cîi. * Beâts (Feliçs) i dolentrâts, parcè che a saran consolâts. * Beâts (Feliçs) i morentâts, parcè che a ereditaran la tiere. * Beâts (Feliçs) chei che a àn fan e sêt di justizie, parcè che a saran saceàs. * Beâts (Feliçs) i misericordiôs, parcè che a otignaran misericordie. * Beâts (Feliçs) i sancîrs di cûr, parcè che a viodaran l'Idiu. * Beâts (Feliçs) i pacifics, parcè che a saran clamâts fiis dal Idiu. * Beâts (Feliçs) chei che a son aviersâts par vie de justizie, parcè che di lôr al è il ream dai cîi. * Beâts (Feliçs) o sarês voaltris, cuant che us strapaçaran e us aviersaran e falsementri a disaran di voaltris ogni mâl a cause me. Laudaitsi e esultait parcè che grande e sarà la vuestre ricompense intai cîi. * Voaltris o sês il sâl de tiere. Se il sâl al piert il so savôr nol serf a nie. * Voaltris o sês la lûs dal mont. La lûs no po jessi metude sot il pesenâl, ma sul ferâl, cussì che e po slusorâ su ducj. * Voaltris o savês che al è stât dit: No vês di cometi adulteri. Ma jo us dîs che ognidun che al varà cjalât une femine, par desiderâle, al à bielzà cometût adulteri intal so cûr. * Il vuestri cjacarâ: Si, al sei si; e il No al sei no, chel che al è di plui al aparten al mâl. * Voaltris o savês che al fo dit: Tu volarâs ben al to prossim e tu odearâs il to nemì. Ma jo us dîs: Volêt ben ai vuestris nemiis, preait par chei che us aviersin. Parcè che se voaltris i volês ben dome a chei che us vuelin ben, cuâl premi mertaiso. * Cuant che tu fasis caritât, la to çampe no savedi chel che a fâs la to drete, par che la to caritât a resti in segret; e il Pari to che al viôt intal segret, ti darà la ricompense. * Cuant che o preais, no stait a fâ come che a fasin i ipocrits i cuai a àn plasè preâ in pins intes sinagoghis par fâsi viodi dai oms. Ma tu, cuant che tu vuelis preâ, jentre inte to stanzie e pree il Pari to intal segret. Voaltris o dovês duncje preâ cussì: - Pari nestri che tu sês intal cîl, - che al sedi santificât il to non, - che al vegni il to Ream, - che a sedi fate la to volontât come che e je in cîl, ancje su la tiere, - danus vuê il pan di ogni dî, - cancele i nestris debits, come che ancje no ju cancelin ai nestri debitôrs, - no sta menânus in tentazion, ma liberinus dal necuitôs.
Il discors al continue ancjemò.
Considerazions[cambie | modifiche il codiç]
Jesus nus dâ la descrizion di cui che al è verementri feliç.
Chest tiermin nol vûl dî dome jessi di bonspirt o legri, al è alc di plui profont, al impliche un sens di apaiament.
Chei che a si rindin cont dal lôr bisugn spirituâl, a imparin a cognossi e a servî l'Idiu e a son feliçs savint di fâ plasè a Lui.
Cuant che si rivolzè ai soi apuestui, ju paragonà al sâl, par vie che lôr a puedin francjâ une influence di protezion su lis personis.
Ju clame ancje lûs intal mont parcè che lu fasin sei cu la lôr testemoneance sei jessint spielis di condote secont i principis biblics.
Par chel che al rivuarde lis preieris, Jesus al svergogne lis preieris fatis par fâ colp su chei che a scoltin e par ricevi laudis.
Al disaprove ancje il proferî in maniere ripetude peraulis imparadis a memorie.
Par judâ i soi scoltadôrs, Jesus al furnî une preiere di esempli, che cognossude come Pari Nestri.
No par ripetile, ma par sorepensâ su ce robis che a si à di preâ e ce robis domandâ.
Se si cjale ben si viôt che lis trê primis instancis a dan impuartance a le sovranitât dal Idiu e ai soi implants. Chês altris cuatri a son instancis di caratar personâl.


text:
Un puestut par fevelâ de mê grande passion di simpri, la archeologjie, ma no dome...
lunedì 24 marzo 2008
Pascute di culture
O ai vude cussì ocasion di cognossi un popul che al è passât ancje par chi, ma che i stes storics e archeolics no àn inmò cjatât tantis testemoneancis: di fat se te toponomastiche o vin olmis tai nons di Gôt (dongje Glemone) e Godie (dongje Udin), l'unic sît che al è stât sgjavât al è chel di Sant Zorç parsore Atimis. Te foto grande o viodês un cjâf di femine, deformât parcè che chel popul al veve la usance di fassâ il cjâf fint di cuant che a jerin piçui: e jere une maniere par diferenziâsi di chês altris popolazions, une maniere par caraterizâsi. Fûr de bilietarie dal cjistiel o ai cjatât "par câs" Christian che al veve a pene cjolt il biliet e cussì i ai fat di vuide! =)
6 commenti:
- ninine ha detto...
-
O aprofiti ancje par saludâ la mê amie Elisa che dopo tant timp o ai cjatât propit in museu!! Maman! =)
- 24 marzo 2008 22:52
- Christian Romanini ha detto...
-
Ancje jo le saludi =)
- 25 marzo 2008 21:24
- Christian Romanini ha detto...
-
e grazie Ninine par vêmi compagnât. Soio stât un bon arlêf? maman e a la prossime =)
- 25 marzo 2008 22:05
- ninine ha detto...
-
Eh Christian , si podares fâ di mior, dut câs ti darai un pos di compits par cjase! =P
- 27 marzo 2008 14:47
- thermonuke ha detto...
-
Mandi, ti ai rispuindut :-)
- 27 marzo 2008 23:16
- Jaio ha detto...
-
Al bisugnarès viodi il parcé che in Friûl o vin proporzionalmenti ai talians, il cjâf plui grant di cualchi mm. Ch'al sêti par vie dai turcos? Dai gotos?
- 1 aprile 2008 06:15


text:
Miercus ai 30 Lui, h 21:00
Conference-spetacul
di e cun Gian Paolo Gri
Leturis Maria Luisa Rosso
e Renato Rinaldi
Cjantis Corāl La Tela,
Direzion e cjant Claudia Grimaz
Pal mont contadin la crisi e je stade la companie di ogni dģ da la vite, no une robe ecezionāl. E la culture vignude fūr intai cunfins malsigūrs che a disseparavin puaretāt e miserie, salūt e malatie, serenitāt e disperazion, e reste un preseōs satūl di memoriis, esperiencis e risorsis di rivisitā e di recuperā.
Tal cūr da la culture popolār, cuant che la preiere no baste. Come, dentri ta la culture da la puaretāt e ven dade espression a la disgracie cu lis peraulis e cul lengaē dal cuarp. Ma no rassegnāts: une antologjie curte di sconzūrs e cjantis di proteste gjavāts dai repertoris furlans.
Miercus ai 30 _ h 21.00
Conference-spetacul
Sabide ai 02 _ h 21.00
Mostre di art contemporanie
La pratiche, miōr da la gramatiche
Lunis ai 04 _ h 21.00
Serade di testemoneancis
Joibe ai 07 _ h 21.00
Concert
Sabide ai 09 _ h 21.00
Serade par un film
Lunis ai 11 _ h 21.00
Serade di spetacul cun premiazion
Joibe ai 14 _ h 21.30
Spetacul teatrāl
Joibe ai 21 _ h 21.00
Concert / prime assolude
Sabide ai 23 _ h 16.30
Incuintri-event a Ravasclźt
Lunis ai 25 _ h 20.30
Incuintri cun Philippe Daverio
Miercus ai 27 _ h 20.30
Proiezion film
Sabide ai 30 _ h 18.00
Conference-concert
Crisi da lart o gnovis stradis par lart?
Domenie ai 31 _ h 11.00
Dibatit / Presentazion catalic
Provis viertis di culture furlane
Martars ai 02 _ h 20.30
Serade di progjets culturāi
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
IL FERÂL. La man che mi à compagnât
A dîs agns de muart di pre Antoni, o volìn ricuardâlu proponint vie par dut il 2017 tocs dal «De Senectute»: une riflession su l’ultime stagjon de vite. Al è un libri restât incomplet. Come ducj i siei scrits si lu lei intun flât e cuant che si rive insom al displâs che il discors si fermi a colp.
La traduzion de Bibie, oltri che un fat straordenari di culture e di fede pal popul furlan e je stade par pre Antoni ancje une lûs che lu à compagnât te sô vite tormentade fisicamentri e moralmentri. Al à percepît che la man dal Signôr no lu molave. Culì al fâs propit l’esempli di Tubie, che al cjate dentri di se une lûs che lu compagne tal itinerari de sô vite, che i da fuarce e serenitât di scombati, rivant a realizâ i siei siums e il progjet di Diu.
(pre Roman Michelot)
Un dai libris plui cjârs, che mi à sustignût e consolât tai moments plui delicâts de mê vite, al è il libri di Tubie. Un librut che al è dut un concentrât di fede, di sperance, di caritât, di sapience, di spiritualitât, di pedagogjie, di mistiche. Un librut che al pò deventâ il spieli de vite di ognidun di nô in cualunche part dal mont si cjati.
**Tubie al jere stât depuartât a Ninive e duncje al viveve in diaspore, in dispersion, fûr dal so habitat, dislidrisât e sgnacât tun contest ostîl e negatîf, come che al pò jessi par tancj di nô, o forsit par ducj, il contest che si cjatìn a vivi e a operâ in cheste dispersion o disgregazion o diaspore gjeneralizade. Tal sens che ognidun di nô al sta pierdint, e al pierdarà simpri di plui, un contat vitâl e sostanziâl cuntune tiere e une lenghe e une culture ben definide, par cjatâsi a navigâ in mârs scognossûts e insidiôs, là che la segnaletiche e je scjarse o inesistent e il riscjo di lâ sot o di lâ fûr di strade al è evident e inminent.
**Tubie al à di movisi in chest contest, cence chel supuart psicologjic e antropologjic e culturâl che a vevin podût gjoldi i siei vons. E pûr al cjate no tal ambient o te tiere o te int ma dentri di sé, te tiere de sô anime, chel humus che i permet di lâ in puart cuntune navigazion riscjose, ancje se par vie di tiere impen che par vie di mâr. Tubie al à clare dentri di sè la leç di Diu, che i fâs di segnâl, di spieli, di guide, di orientament, di traietorie. Une lûs interiôr che lu compagne cun sigurece e serenitât.
**E ancje cuant che al piert il ben de lûs dai vôi, al semee che Diu lu confuarti e lu rifondi cuntune lûs interiôr inmò plui vive e sigure. Ma dongje de viste interiôr, de meditazion e dal confront seguitîf cu la leç dai vons, Tubie al cjate su la strade lungje e periculose che so fi al varà di percori par lâ in Medie un compagn di viaç, un amì atent e fedêl, che no dome al compagne il zovenut pas par pas ma al semee fat a pueste par prevignî i pericui che a podaressin mètint a riscjo il viaç e la vite e par trasformâ ogni event negatîf, ogni disgracie, tun fat positîf, tune provedence. Il câs dal pes e dal so fiât e de gnot des gnocis di Tubiute cun Sare a son une testemoneance splendide, consolant, incontestabil di cheste presince benefiche, di chest jutori providenziâl che Diu al dà ai siei fameis timorâts.
**La man dal Signôr, o dal agnul mandât dal Signôr, che ju compagne, ju vuarde, ju salve, ju fâs tornâ dongje sans e salfs e plui furtunâts di prime, e je une des garanziis che lui nus impromet e nus sigure dal moment che nus met sun cheste tiere a fâ il nestri pelegrinagjo. Lu cjati scrit in chel cuadrut cussì delicât e incorât là che il zovenut, prime di partî, al salude il pari e la mari. Denant des lagrimis de femine, Ane, che si dîs spaventade: “O speri dome che i bêçs no deventin la robe plui impuartante e che no valin a confront dal nestri frut” (Tb 5, 19), Tubie i rispuint: “No sta stâ in pinsîr e no sta vê pôre par lôr, sûr. Un agnul di chei bogns lu compagnarà, al fasarà bon viaç e al tornarà in buine salût” (v 22). ❚
Pre Antoni Beline


text:
Une celebrazion di unicitât e di tradizion Dal Galles, Gwenno ospite in Friûl
La musiche a difese de diversitât. Une colone sonore brilante che e rapresente la rivoluzion politiche, feministe, sociâl e culturâl che e sta cressint in dut il mont, cussì ancje te regjon dal Galles e tal Friûl, e si riflet tal galês e tal furlan tant che lenghis minoritariis.
Chest al è juste un toc di ce che si pues contâ de art di Gwenno Meredid Saunders, la artiste di Cardiff, che ai 9 di Jugn tal curtîl di cort Morpurgo a Udin e je stade la ospite di ecezion di SUNS, il festival des arts tes lenghis minorizadis che come ogni an al va ae discuvierte di musiciscj unics.
Gwenno e à une vôs lizere, cuasi magjiche, che e esplore la musiche e i suns e nus traspuarte intun mont dal dut fantasiôs e di esplorâ. Dut chest in marilenghe, no par furlan ma par galês.
In visite a Udin - che, come che nus conte, «e somee tant ae mê citât di nassite, dulà che ducj a doprin lenghis diviersis e il Welsh e il Cornish a son fevelâts di cuasi 600 personis» - la artiste e à incantesemât il public, proponint i tocs dal so album “Y Dydd Olaf”.
“Y Dydd Olaf”, vâl a dî “L’ultin dì”, al è un album basât sul libri sci-fi di Owain Owain dal 1976. Jessût tal Otubar dal 2014, al a za fat il zîr dal mont, vincint ancje il “Welsh music prize“.
Un progjet che al met dongje un schirie di tocs là che melodie, eletroniche, indie, pop e folk si misclicin, cu la vôs inmagante di Gwenno che e cjante par galês e cornic.
Tra euforie, rabie e dolôr e cun grande creativitât, lis nûf cjançons a fevelin di globalizazion e di manipolazion mediatiche, patriarcjalisim, control culturâl, tecnologjie, propagande, declini des lenghis minoritariis. E infin, si fevele dal timp, “Amser”, cun la interpretazion de artiste dal poeme in cornish di so pari e poete Tim Saunders.
«Jessint cressude cun trê lenghis, o ai vude la pussibilitât di cjalâ la societât intune altre prospetive. O soi dal sigûr plui sensibile aes tematichis sociâls in gracie de influence dai miei gjenitôrs, ma dome vê podût esprimimi in chestis lenghis minoritariis, pôc consideradis, mi à dade la oportunitât di capî trop che chestis a jerin vulnerabilis.»
«Cussì, come che a son vulnerabilis ancje dutis chês altris minorancis, che a sedin linguistichis, sociâls o culturâls. O vin par chest di continuâ a protezilis e a scombati par puartâlis indenant.»
Gwenno e à une storie artistiche impuartante e e gjolt di une cierte innomine a nivel internazionâl pe sô ativitât: dal 2005 al 2010, e à cjantât e sunât cul grup pop The Pipettes e cun chest album e à tacade la sô cariere di soliste.
«La idee di cjantâ te mê marilenghe e je nassude cuant che, dopo ve zirât il mont, o soi tornade a cjase. A Cardiff, che in galês si dîs Caerdydd, o ai podût tornâ a conetimi cu lis mes lidrîs e cun cheste biele lenghe, che e je un don che o ai ricevût, che mi a dât confidence di esprimimi cun tante braùre, creativitât e passion.»
Cence dubi, o tornarìn a sinti a fevelâ di cheste artiste ecezionâl, che e à za imparât cualchi peraule di furlan e, come che e à dit, e je entusiaste dal fat che SUNS al sedi un festival che al celebri lis lenghis minoritariis. Spietant Dicembar par tornâ a cjatâle in Friûl, o podìn seguî Gwenno tai canâi in linie tant che Facebook e tal so sît web http://www.gwenno.info/
✒ Moira Pezzetta


text:
Nus someave interessant proponi achì une des ultimis riflessions che nus propon l'amì sart Gianfranco Pintore. Cun di fat, al ven dificil no sotscrivi lis declarazions che al fâs. Lis cjatais achì, ma l'invît al è ancje a dâi un cuc al rest dai siei intervents simpri une vore interessants e puntuâi.
O segnalìn, par altri, che l'articul di Libero che si ricuarde intal intervent che o vin a pene segnalât al è, in dute la sô prime part, un "copie e incole" dal articul jessût su L'Espresso ancjemò intal 2009. La autore dal toc, tra l'altri, no dome e ripuarte i stes erôrs e lis stessis informazions falsis che a jerin là dentri, ma no si vise nancje che intai trê agns che a son passâts, diviersis des robis scritis a àn pierdût ancje chei piçui rimpins ae atualitât che a podevin vê in chê volte... un tant par confermâ che la lote aes straçariis e je dome une scuse - e nancje doprade ben - par atacs che a son di plante fûr ideologjics.